Муросасиз ўйиндаги дуранг | "NAVBAHOR" FUTBOL JAMOASINING RASMIY WEB SAHIFASI\npfcnavbahor.uz "Навбаҳор" профессионал футбол клубининг расмий сайти Муросасиз ўйиндаги дуранг 29.03.2014 20:02\tНавбатдаги «водий дерби»сини кескин ва муросасиз руҳда ўтиши олдиндан маълум эди. Фарғоналиклар чемпионатнинг дастлабки икки турида мағлубиятга учраганликлари учун уларни “яраланган шер”га қиёслаш мумкин эди. “Навбаҳор” эса Бухоро сафаридан ғалаба қайтгач, “Нефтчи”ни мағлуб этишга ҳаракат қилиши аниқ эди. Якунда тахминлар ўзини ҳар томонлама оқлади. Жамоалар 90 дақиқа давомида майдонда бор маҳоратларини ишга солган ҳолда ҳаракат қилишди. Учрашувнинг биринчи бўлим давомида футболчиларимиз тўлиқ устунликка эга бўлишсада, рақиб дарвозасига йўл топа олишмади. Фарғоналиклар эса асосий эътиборни ҳимояга қаратиб, дуранг қайд этиш илинжида келганликларини амалда намойиш этишди. Меҳмонларни ҳимояга жиддий эътибор қаратиши эса “Навбаҳор” футболчиларига ҳужумларни самарали якунлаш имкониятини бермади. Танаффус пайтида мураббийларидан тегишли кўрсатмаларни олиб майдонга тушган “Нефтчи” футболчилари ҳужумкорликни оширган ҳолда ҳаракат қилишди. Бунинг самараси ўлароқ Рўзим Аҳмедовда гол уриш учун жуда қулай имконият бўлганди. Аммо, “Навбаҳор”нинг собиқ футболчиси 3 метрлардан тўпни дарвозага йўллай олмади. Футболчи тўпга кучли тарзда ва нотўғри зарба берганлиги учун Усмонов дарвозаси дахлсизлиги сақланиб қолди. Меҳмонларнинг ҳужумкор руҳда ҳаракатланишлари узоқ давом этгани йўқ. Бунга эса “Навбаҳор”ни устунликни қўлга олганлиги сабаб бўлди. Бир вазиятда Рижконинг зарбасидан кейин тўп рақиб дарвозаси устунидан қайтган бўлса қолган вазиятларда футболчиларимизга аниқлик етишмади. 76-дақиқага келиб, ҳисоб очилди. Бахтиёр Ёқубовнинг бурчакдан узатиб берган тўпини Тоҳир Шамсиддинов Шукурали Пўлатовга ташлаб берди. Пўлатов эса аниқ зарба билан собиқ жамоадоши Ғайрат Ҳасановни ранжитишни уддасидан чиқди. Қаторасига учинчи ўйинда ҳам мағлубиятга учрашни истамаган “Нефтчи” футболчиларини олдинга ўтишдан бошқа чоралари қолмаганди. Ўйин якунланишига оз фурсат қолганида, фарғоналиклар ҳам стандартдан самарали тарзда фойдаланишди. Меҳмонларнинг голи Жаҳонгир Жиямуродовнинг ҳисобига ёзилди. Учрашув охирларида Ёқубов Бердимуродовнинг жаримадан узатиб берган тўпини қўллари ёрдамида дарвозага киритганлиги сабабли, иккинчи маротаба огоҳлантирилиб, майдонни тарк этишга мажбур бўлди. Муросасиз руҳда кечган баҳс эса 1:1 ҳисобидаги дуранг билан якунланди. «Навбаҳор» – «Нефтчи» - 1:1 (0:0). 29 март. Косонсой. «Марказий» ўйингоҳ. 12579 томошабин.Ҳакамлар: Р.Эрматов, А.Расулов, Ж.Саидов, А.Эргашев. Назоратчи – И.Шарипов.«Навбаҳор»: 24. Дониёр Усмонов, 4. Шукурали Пўлатов, 5. Раҳматулло Бердимуродов, 6. Бахтиёр Ёқубов, 7. Мансур Саидов (18. Собир Ҳамидов, 71), 8. Азим Аҳмедов, 22. Шаҳбоз Эркинов (23. Абдумалик Абдуллаев, 86), 25. Элёр Жаҳонов (11. Отабек Валижонов, 46), 27. Роббим Ҳасанов, 33. Тоҳир Шамсиддинов, 50. Юрий Рижко.«Нефтчи»: 21. Ғайрат Ҳасанов, 4. Жаҳонгир Жиямуродов, 5. Иқбол Бобохонов, 8. Азиз Алижонов (7. Александру Оника, 75), 11. Носир Отақўзиев, 20. Дилёрбек Эрматов, 22. Рўзимбой Аҳмедов (35. Мурод Бобожонов, 80), 26. Маъруф Муродов (2. Максимилиан Фомин, 65), 28. Абдуллоҳ Олимов, 29. Руслан Мельзетдинов, 32. Жаҳонгир Меҳмонов. Гол: Ш.Пўлатов (76) – Ж.Жиямуродов (86).Огоҳлантиришлар: Б.Ёқубов (26), Р.Ҳасанов (64), Д.Усмонов (78) – А.Олимов (27), Р.Мельзиддинов (51), Н.Отақўзиев (78), М.Бобожонов (90+3).Четлатиш: Б.Ёқубов (88, 2-огоҳлантириш).


Отанинг ёши фарзандлар саломатлигига таъсир кўрсатиши аниқланди - Zamin.uz\n17:50 / 05.11.2018\nКалифорниядаги Стенфорд университети тадқиқотчилар гуруҳи ўтказган янги тадқиқот натижаларига кўра, ёш оталардан туғилган фарзандлар саломатлиги отасининг ёши нисбатан катта бўлган болаларнинг саломатлигидан яхшироқ бўлиши аниқланди. Бу ҳақида халқаро BMJ илмий журнали хабар бермоқда.\nБугунги кунгача кўплаб тадқиқотларда она организмининг ёши бола саломатлигига катта таъсир қилиши ҳақида айтиб келинарди. Шу боис, одатда аёллардаги туғиш ёшининг сўнгги муддати сифатида ўттизнинг охирги даврлари ва қирқ ёшнинг бошлари белгилаб олинган. Ундан кейинги туғруқлар бола, қолаверса, она саломатлигига бўлган хавф эҳтимолининг юқорилиги билан ифодаланар эди. Шу вақтгача боланинг соғлом, туғма нуқсонлардан холи туғилишида отанинг ёши инобатга олинмаган. Айрим тадқиқотлардагина отанинг ёши билан туғиладиган фарзанд саломатлиги орасида ижобий боғлиқлик мавжуд эканлиги ҳақида айтиб ўтилган.\nТадқиқотчиларнинг аниқлашича, АҚШда 1970-йилларда 35 ёшдан катта аёллар учун биринчи туғруқ мамлакатдаги умумий туғруқнинг 2 фоизини, 40 ёшдан ошган эркаклар учун эса биринчи марта ота бўлиш кўрсаткичи 9 фоизни ташкил қилган.\nЮқоридаги тадқиқот ишида олимлар 2007 йилдан 2016 йилгача бўлган вақтдаги 40 529 905 та туғруқ ҳолатини тадқиқ этадилар. Бунда отанинг ёши ҳамда туғилган янги чақалоқ ва она саломатлиги ўртасидаги боғлиқликни ўрганадилар. Дастлаб тадқиқотда таҳлил қилинаётган оналарнинг ёши, чекиш ёки чекмаслиги, туғруқлар орасидаги танаффус, ирқи, маълумоти бўйича гуруҳлаб олинган. Гуруҳлар бўйича текширилганда, отаси 45 ёш ва ундан катта бўлган фарзандлар отаси 25-34 ёшда бўлган фарзандлардан 0,12 ҳафта илгарироқ туғилгани, қолаверса, муддатидан аввал туғилиш эҳтимоли 14 фоизга кўпроқ эканлиги аён бўлган.\nОтаси 45 ёшдан катта бўлган болалар ўртача 20,2 г енгил туғилган, шу билан бирга етарлича бўлмаган вазн билан туғилиш эҳтимоли 14 фоиз юқори бўлган (2500 граммдан кам). Шу билан бирга улар орасида янги туғилган чақалоқларнинг интенсив терапия бўлимига тушиш ҳолати ҳам 14 фоизга кўп, тиришиб қолиш эҳтимоли эса 18 фоизга юқори бўлган.\nЯнги туғилган чақалоқлар саломатлигини баҳоловчи Апгар тестига кўра отасининг ёши 55 ва ундан юқори бўлган чақалоқларда ҳам тест натижалари анча паст бўлгани кузатилган. Бундан ташқари, туғруқ жараёнидаги оналарда ўтказилган тадқиқотга кўра фарзанд отасининг ёши 55 ёш ва ундан катта бўлган ҳолларда аёлларда туғруқ вақтидаги қандли диабет касаллигининг юзага келиш эҳтимоли 34 фоиз юқори бўлган.\nТадқиқотчилар ушбу натижалар орқали қатъий бир хулосаларга келиш мумкин эмаслигини таъкидлашмоқда. Фақатгина улар ота ёши улғайиб борган сари унинг организмида ўзига хос ўзгаришлар юз бериши ва бу туғилажак ҳомила ҳамда она саломатлигига таъсир кўрсатиши эҳтимоли юқори эканини таъкидлашмоқда. “Замин” янгиликларини “Одноклассники”да кузатиб боринг\n23-10-2019, 13:53, Ҳаёт тарзи\nЯнгиликлар » Ҳаёт тарзи » Отанинг ёши фарзандлар саломатлигига таъсир кўрсатиши аниқланди


Жасорат | soglom.uz\n– Кейин ботир ўғлон қўлида қиличини маҳкам тутганича, сакраб тулпорига минибди ва ўша даҳшатли аждаҳо макон тутган кенг дала сари йўл олибди. Кўзлаган манзилига яқинлашган сари қаршисидан таралаётган жазирама иссиқликка чидай олмабди. Қаердадир ёнаётган олов тафтидан ўғлоннинг кийимлари тердан жиққа ҳўл бўлибди. Эгнидаги совути борган сари оғирлаша бошлабди…\n– Аяжон, совут нима дегани?\n– Совут – жанг маҳали кийиладиган, темир симдан тўқиладиган, ўқ ўтказмайдиган кийим, қизим!\n– Давоми, аяжон! Давомини айтинг, – ичи тошиб кетгудай бўлади олти-етти ёшлардаги боланинг. Сўнг синглисини уришиб беради:\n– Ҳадеб савол бераверасан, кечаям шундай қилгандинг. Аввал эшитгин-да охиригача…\n– Бўлди, бўлди, Азамат! Тушунмаган сўзни сўраган яхши-ку, болам! Ўзинг ҳам илгари шунақа қилардинг, нима, эсингдан чиқдими? – кулиб болаларини тинчлантиради она. Сўнг эртакни келган жойидан давом эттиради:\n– Ботир тишини тишига қўйиб, олға бораверибди. Аждаҳонинг манзилига яқинлашиб қолганида унинг тулпори бутунлай ҳолдан тойибди, иссиқ тафтга дош беролмай йиқилибди. Ботир ўғлон пиёда йўлида давом этаверибди, этаверибди. Минг бир машаққатлар билан аждаҳонинг ёнига етиб борибди. Кенг далани ёлғиз ўзи эгаллаб, улкан гавдаси билан қуёшни тўсиб ётган уч бошли баҳайбат аждаҳо ўғлонни кўриши биланоқ ғордай оғзини ланг очибди-да, душманига олов пуркай бошлабди. Ботир ўғлон ўқ ўтмас, ўтда куймас қалқонини пана қилганича, қиличини тик ушлаб, душманга қарши дадил бораверибди. Пайт пойлаб туриб, аждаҳонинг битта бошини сапчадек узиб ташлабди. Олов пуркашдан тўхтаган аждаҳо шиддат билан ботирга ташланибди ва улар ўртасида тенгсиз, омонсиз жанг бошланибди. Жанг роппа-роса уч кеча-ю уч кундуз давом этибди. Охир-оқибат эса жангда ботир ўғлоннинг қўли баланд келибди. У халқини ёвуз душмандан халос айлабди…\n– Зўр экан-а, ая? – ҳаяжон билан дейди Азамат. Синглисининг кўзларида эса ҳайрат учқуни порлайди. Жажжи кўнглидаги савол тезда тилига кўчади:\n– Ая, ўша ботир ўғлон шундай катта аждаҳодан сираям қўрқмабдими?\n– Э, нега қўрқаркан? Ахир, у ўғил бола-ку! Тўғрими, ая? Ўғил болалар қўрқмаслиги керак, а?!\nЯна ўқинг: Энг яхши дўст\n– Ҳа, тўғри, ўғил болалар жасур бўлишлари лозим. Эртакда буни ёзишмабди-ку-я, ким билсин, балки ўша ботир ўғлон бироз қўрққан, ўз жони учун ташвиш чеккан бўлиши ҳам мумкиндир. Лекин унинг ортида турган одамлар – ота-онаси, оиласи, ёр-биродарлари, ҳамюртларининг унга билдирган ишончи ботир ўғлонни чекинмасликка, қўрқувни енгишга мажбур қилгандир… Ботир ўғлоннинг бу иши нима дейилади, биласизларми?\n– Бунинг номи – Жасорат…


Исломхўжа мадрасаси ва минораси (Хива)\nБўлим: Мовароуннаҳрдаги мадрасалар\t Сана: Пайшанба, 02 Феврал 2017 11:37\nИсломхўжа мадрасаси ва минораси — Хивадаги меъморий ёдгорлик. Ичан қалъа марказида жойлашган. Хива хони Асфандиёрхоннмт бош вазири ва қайнотаси Исломхўжа қурдирган (1908—10). Мадраса (42,8*32,5)нинг бош тарзи икки қаватли.\nҲовли (23х20) атрофи бир қаватли кичик ҳужралар (жами 42 та) билан ўралган. Бош тарзининг ҳовлига қараган иккинчи қаватида айвон бор. Мадрасанинг жанубий шарқидаги масжид гумбазли, меҳроби кошин ва ганчкори нақш билан безатилган. Олд томонида Хивадаги энг баланд минора (44,6 м) қад кўтарган. Асосининг диаметри —9,5 м. Юқорига томон ингичкалашиб боради. Кўк, яшил рангли нақшлар билан бел-боғлар ишланган. Қафасасига панжаралар ўрнатилиб, юқориси муқарнасли шарафа ва қубба билан якунланган. Минора шаҳарнинг деярли ҳамма томонидан кўзга яққол ташланиб туради. И.м. ва м.ни қуришда меъмор Худойберган ҳожи, наққошлар Эшмуҳаммад Худойбердиев, Болта Воисов ва бошқалар қатнашган.\nИсломхўжа ўз даврининг фан, маданият, техника янгиликларига ғоят қизиқувчи давлат арбоби эди. У Хоразмни дунёнинг энг ривожланган давлатлари қаторида кўришни истар, Ватанни ташқи дунё билан боғлашга интилган, илғор ғоялар билан тўлиб-тошган инсон эди. У Хива қадимий обидаларини сақлаш, таъмирлаш ишларига ҳам катта ғамхўрлик кўрсатган. Хонликни идора этишдаги хизматлари учун «Вазири акбар» унвони берилган; Хивада почта ва телеграф биноси, Нуриллабой саройи, Исломхўжа мадрасаси, мактаб ва касалхона қурдирган.\nИсломхўжа мадрасасининг олд томони икки қаватли, пештоқининг ён қанотларида икки қаватли равоқлар бор. Равоқлар тепаси ҳошиялар ва сиркор сопол билан безатилган. Бурчакларида минорасимон гулдасталар қурилган. Пештоқнинг орқа томонидаги кичик ҳовли бир қаватли ҳужралар билан ўралган. Мадрасанинг диққатга сазовор жойи шундаки, унинг жанубий-шарқида гумбазли, меҳроби кошин ва нақш билан безатилган масжид бор. Мадрасанинг олд томонида Хивадаги энг баланд чиройли минора қад кўтарган. Минора кўк ва яшил кошин билан нафис нақшланган, шаҳарнинг деярли ҳамма томонидан кўзга яққол ташланиб туради.\n1908–1910 йилларда бунёд этилган тарихий обида – Исломхўжа мадрасаси ва минораси Хиванинг довруғини оламга таратиб, музей-шаҳарнинг кўркига кўрк қўшиб турибди.


Qalampir.uz | Бугун ЕЧЛда финалга тенг баҳс\nБугун ЕЧЛда финалга тенг баҳс\nТаҳлил\t13 Март 20:00 4925\nБугун тунда Мюнҳенда “Allianz arena” ЕЧЛнинг энг қизғин баҳсларидан бирига мезбонлик қилади. Мавсум бошидаги омадсизликларни ортда қолдира олган “Бавария” Клоппнинг қувноқ жамоаси “Ливерпуль”ни қабул қилади.\nЧЛнинг ўтган йилги финалчилари ўз уйида немисларни мағлуб эта олмаган эди. Томонлар 0:0 ҳисобидаги дуррангни сақлаб қолган эди ўша баҳсда. Экспертларнинг фикрича, бугун ҳам икки жамоанинг имконияти тенг. Лекин барибир Европанинг энг қизиқарли турнири бугун битта гранд билан хайрлашади.\nИнглиз журналистлари Юрген Клопп Премьер лигани ютиш учун, ЕЧЛни қурбон қилиши мумкин деб ҳисобламоқда. Сабаби “Ливерпуль” кейинги босқичга чиқадиган бўлса, катта клубларга қарши ўйинлар сони ортиб кетади. Бу эса мавсум якунида жамоада чарчоқни келтириб чиқариши мумкин. Якуний паллада АПЛда кураш қизғин кечишини ҳисобга оладиган бўлсак, чемпионлик учун курашаётган ва деярли 30 йилдан бери чемпионликни орзу қилаётган ливерпулликлар учун чарчоқ муаммога айланиши мумкин.\n“Бавария”га тўхталадиган бўлсак, айни пайтда немисларнинг “ошиғи олчи”. Улар масум бошида Бундеслигада, гўёки, етиб бўлмайдиган марра деб ҳисобланаётган “Боруссия Дортмунд”га етиб олиб, жадвалда улардан олдинда турибди. Қолаверса, футболчилар ҳам ҳозирда юқори формада бўлиб туришибди.\nАйни сабабларга кўра, “Бавария” клуби бироз устундек кўринаётган бўлсада, мағлуб бўлишни ёқтирмайдиган инглиз жамоаси бугун шунчаки расмиятчилик учун майдонга чиқишмайди. Хуллас, бугун финалдан олдинги финал! Лекин унинг ғолибини кубок эмас, янгидан-янги синовлар кутмоқда.\nЯна бир жаҳон юлдузи Осиёда ўйнаши мумкин Серж Гнабри фаолиятини А Серияда давом эттириши мумкин “Бавария” Моуриньони таклиф этмоқчи “Бавария” Сане учун қанча таклиф қилаётгани маълум бўлди АПЛда кураш давом этади. “Ливерпуль” биринчи ўринга чиқди “Порту” “Ливерпуль”га голсиз таслим бўлди\n23 Июнь 16:35 18357\n23 Июнь 23:07 9349\n22 Июнь 19:01 8951\n23 Июнь 14:02 5326\n24 Июнь 12:15 5288


ЎЗБЕКИСТОН РЕСПУБЛИКАСИ ОЛИЙ СУДИМАЪНАВИЙ ҚАШШОҚЛИК ОНА ВА ҚИЗНИ ЖИНОЯТ КЎЧАСИГА ЕТАКЛАДИ from\nМАЪНАВИЙ ҚАШШОҚЛИК ОНА ВА ҚИЗНИ ЖИНОЯТ КЎЧАСИГА ЕТАКЛАДИ\nНазокат Бўронова (исм-шарифлар ўзгартирилган) хорижга ишлагани кетгани туфайли анчадан буён қизи билан учрашмаган эди. Хориждан қайтиб келиб, қизи билан кўришгач, юраги қандайдир нохушлик рўй берганини сезди. Чунки ҳали турмуш қурмаган Ситоранинг қадди-қомати-ю афт-ангорида ҳомиладорлик аломатлари сезилиб турарди.\nУ айни дамда мўмай пул ишлаб келиш учун қизини ёлғиз қолдириб хорижга кетганидан қаттиқ афсус чекди. Аммо бунинг фойдаси йўқлигини билиб, энди бу исноддан қандай қутулиш ҳақида тун бўйи мижжа қоқмай ўйлаб чиқди.\n— Энди гап бундай, — деди она эрталаб Ситорага бироз жаҳлидан тушиб. — Бу ерда қолмаслигинг, таниш-билишлар кўзига кўринмаслигинг керак. Бугуноқ Сирдарёга жўнайсан.\nСиторани Сирдарёга жўнатишга асос бор эди. Чунки 2000 йилнинг 4 октябрь куни Сирдарё вилоятининг Ширин шаҳрида туғилган С. Ўлмасжонова Боёвут туманидаги маҳаллалардан бирида доимий рўйхатда туриб, Тошкент вилоятининг Қуйи Чирчиқ туманида онаси Н. Бўронова билан бирга яшаётганди.\nҚисқаси ўша куни онасининг талаби билан Ситора Тошкент вилоятидан Сирдарёга йўл олди. Шу йилнинг 22 июнь куни у шифокор тавсияси билан Гулистон шаҳридаги туғруқ марказига қабул қилинди.\nСитора туғруқхонада кўзи ёришидан икки-уч кун олдин Шоҳсанам исмли аёл билан танишиб қолади. Суҳбат асносида Ситора янги танишига туғилажак фарзандини сотиш ниятида эканини айтади. Ўз навбатида, Шоҳсанам бу гапни дугонаси Шоирага етказади.\nДарҳақиқат, Ситора Шоҳсанамга онаси Н. Бўронова билан келишган ҳолда чақалоқни 3 минг 200 АҚШ долларига сотишини маълум қилади. Шунда Шоҳсанамнинг кўнглида бу тубан кимсаларга нисбатан нафрат пайдо бўлади. Натижада Ш. Иномова ва Ш. Бандақулова она-боланинг ноқонуний хатти-ҳаракатларига қонуний чора кўришни сўраб, Иқтисодий жиноятларга қарши курашиш Департаментининг Сирдарё вилояти бошқармасига ариза билан мурожаат қилишади.\nУшбу мурожаатдан сўнг бошқарма томонидан тезкор тадбир ўтказилиши режалаштирилади. Тадбирда фойдаланиш учун бошқарманинг махсус кассасидан олинган 32 дона 100 АҚШ доллари купюрасига мутахассислар ва икки нафар холис иштирокида кимёвий кукун билан ишлов берилади.\nШунингдек, Шоҳсанамга махсус овоз ёзиш мосламаси — диктофон ҳам тақдим этилади.\nБундан бехабар Ситора туғуруқхонадан чиқишаётганини айтиб, Шоҳсанамга қўнғироқ қилади. Туғуруқхонага етиб борган Шоҳсанам уларни ўзининг хонадонига олиб боради.\nОрадан кўп вақт ўтмай Шоира келишилган пулни олиб келади. Н. Бўронова Шоҳсанамдан 3 минг 200 АҚШ долларини санаб олади.\nКелишувга кўра, Ситора фуқаро Ш. Иномовага ўз хоҳиши билан боласини топширгани ва бунинг эвазига 3 минг 200 АҚШ доллар миқдоридаги пулларни олгани, келгусида даъво қилмаслигини баён этиб, тилхат ёзиб беради. Тилхатга Ситора билан бирга онаси Н. Бўронова ҳам имзо қўяди.\nЧақалоқни жабрланувчиларга топширган болафурушлар уйдан чиқиши билан қўлга олинади ва уларга нисбатан жиноят иши қўзғатилади. Вояга етмаган Моҳина Ўлмасжонова «Болалар уйи»га топширилади.\nШу ўринда судланувчиларга нисбатан суд томонидан жиноий қилмишлари учун жазо тури ва меъёрини белгилаш ҳолатларига тўхталишдан олдин одам савдоси, хусусан, чақалоқлар савдоси билан боғлиқ баъзи маълумотларга тўхталишни ўринли деб ўйлаймиз.\nХалқаро ташкилотлар берган маълумотларга қараганда, дунё миқёсида ҳар йили 4 миллион нафардан ортиқ киши одам савдосининг қурбонига айланмоқда. Уларнинг 80 фоизини аёллар ва вояга етмаганлар ташкил этади.\nМамлакатимизда одам садоси жиноятларининг сони 2012 — 2019 йиллар мобайнида олти баробарга камайган. Бу яхши, албатта. Бироқ ана шу вақт ичида чақалоқлар ва болалар савдоси билан боғлиқ жиноятлар сони ортган.\nКейинги уч йилда чақалоқ савдосидан 114 нафар бола жабрлангани ва уларнинг аксарияти 3 ёшгача бўлган болалар экани ғоятда хавотирлидир.\nЭнди юқорида тафсилоти баён этилган жиноят ишига қайтадиган бўлсак, биринчи босқич суди судланувчилар Н. Бўронова ва С. Ўлмасжоновани Жиноят кодексининг 135-моддаси 3-қисми «а» бандида назарда тутилган жиноятни содир этганликда айбдор деб топди ва 5 йил муддатга озодликдан маҳрум қилиш жазоси тайинлади.\nАммо суднинг ҳукмидан норози бўлган судланувчилар апелляция шикояти билан мурожаат қилишди.\nЯқинда ушбу апелляция шикояти Сирдарё вилояти суди жиноят ишлари бўйича апелляция инстанциясининг очиқ суд мажлисида мазмунан кўриб чиқилди.\nАпелляция инстанциясида биринчи босқич судининг ҳукмида ифодаланган барча хулосалар асосли, ишнинг ҳақиқий ҳолатига мувофиқ бўлиб, иш бўйича исботланиши лозим бўлган барча ҳолатлар синчковлик билан ҳар томонлама, тўлиқ ва холисона текширилган ҳамда судланувчиларнинг жиноий ҳаракатлари Жиноят кодексининг 135-моддаси 3-қисми «а» банди билан тўғри малакаланган, деган тўхтамга келинди.\nАпелляция судлов ҳайъатида аниқланишича, биринчи босқич суди судланувчи Н. Бўроновага жазо тайинлашда қилмишнинг сабаби, жиноятнинг хусусияти ва ижтимоий хавфлилик даражасини инобатга олиб, Жиноят кодексининг қонунийлик, инсонпарварлик, одиллик ва жавобгарликнинг муқаррарлиги принципларига амал қилган. Олий суд Пленумининг «Судлар томонидан жиноят учун жазо тайинлаш амалиёти тўғрисида»ги қарорида берилган тушунтиришларга амал қилиб, ишдаги барча енгиллаштирувчи ва оғирлаштирувчи ҳолатларни эътиборга олган, судланувчиларга қилмишларига яраша жазо тайинлаб, қонуний хулосага келган. Бироқ апелляция судлов ҳайъати судланувчи Н. Бўроновага нисбатан жазо тайинлашда айбига иқрорлиги, аёллиги, муқаддам судланмагани, оилада ягона боқувчилиги, бир оиладан икки киши судланаётгани, ўғли хорижга ишлаш учун кетгани, қизи С. Ўлмасжоновага озодликдан маҳрум қилиш тариқасидаги жазо тайинланаётганини инобатга олмасдан, унга нисбатан бирмунча оғир жазо тайинлаган, деб ҳисоблади.\nШу боис апелляция судлов ҳайъати ажримига асосан судланувчи Н. Бўроновага Жиноят кодексининг 135-моддаси 3-қисми «а» банди билан Жиноят кодексининг 57-моддаси қўлланиб, 5 йил муддатга озодликни чеклаш жазоси тайинланди. Жиноят кодексининг 62-моддасига кўра, судланувчининг 2021 йил 6 июлдан 2021 йил 8 октябрь кунига қадар қамоқда ўтирган 3 ой 2 куннинг ҳар бир куни озодликни чеклаш жазосининг бир кунига тенглаштирилиб, ўташ учун 4 йил 8 ой 28 кун озодликни чеклаш жазоси қолдирилди. Суд ажрими билан Н. Бўроновага қўшимча тақиқлар юклатилди.\nВоқеа тафсилотларидан кўриниб турибдики, маънавий қашшоқлик, нафс қутқуси она ва қизини жиноят кўчасига етаклади. Бу эса жамиятда маънавиятни юксалтириш, ҳуқуқий онг ва ҳуқуқий маданиятни янада кенг тарғиб этишни тақозо этади. Зеро, маънавий етук, ҳуқуқий онги ва ҳуқуқий маданияти кенг бўлган инсон асло жиноий қилмишларга қўл урмайди.\nСирдарё вилояти суди


Posted on 01/08/2018 by nurbek in Ўзбекистон, Хабарлар with 0 Comments\nОдил Аҳмедовга Россиядан туриб “салом“ йўллаган бир тийинлик акаҳон жуда машҳур бўлиб кетди. Қаерга қарасанг “бир тийин“, деган гап. Галстук таққан у инсонга умид назари билан қараб турган, ҳаққини ололмаган, русни қўлида ҳор бўлиб юрган йигирма тўртта юртдошимизга доимгидай ҳеч ким эътибор қаратмади.\nЎша инсонни биргина нотўғри гапи билан ҳамма бир тийинга эътибор қаратди. У одам ва уни гапи ҳақида алоҳида тўхталарман.\nҲозир эса ўша ариза ёзиб галстуклик қаҳрамонни чақирган, квартирасига пул топа олмай, еб-ичгани бошқалардан қарз олиб яшаётган минглаб одамлар тилидан янграган ўша йигирмата одам ердан чиққан қўзиқоринми? Ўша йигирма одам ва уларга ўхшаган минглаб, балки, миллионлаб ватандошларимизни одамга ўхшаб яшашга ҳақи борми? Уларда ҳуқуқ деган нарса борми?\nЎзбекистон республикаси паспортига “Ўзбекистон паспортига эга шахслар давлат ҳимоясидадир“, дейилган. Аммо нима учун миллионлаб инсонлар тақдирига бефарқ қаралади? Нима учун уларни ҳуқуқи ҳимоя қилинмайди? Ҳар йили қурилишларда юзлаб одамлар ўлаётгани, уларни ҳақ ва ҳуқуқлари ҳимоя қилинмаётганини кимдир гапирадими?\nҲар куни ҳуқуқсиз ўзбеклар бекордан бекорга Россия “обезянкаларида“ соатлаб, баъзида суткалаб вақтини ўтказаётганидан бу давлат эгаларини, катталарини хабари борми?\nЎзбекни қаерда кўрмасин тўхтаб, қувлаб пул талаб қиладиган ўрисни полицияси бу “чорнийларни“ ҳеч қандай ҳимояси йўқлигини билгани учун, бу қулларга қараганда 500 рублни кўргани учун шундай қилишини бирорта юрист, бирорта ҳуқуқбон, бирорта депутат гапира оладими?\nЁшларни қул каби сотиб олиб, ўрмонларга олиб бориб ишлатаётган руслар устидан бирор марта жиноий иш қўзғатиш учун ёшлар ҳимоячиси бўлган уюшган ёшлар иттифоқи бирор ҳаракатни амалга оширдими?\nМинг эмас, юз минг эмас, миллионлаб одам, тушуняпсизми? Миллионлаб одам қул каби ҳаёт кечирмоқда. Сизни номингиз давлатми, органми, подшоҳми, вазирми, парламентми билмайман. Бу ишларга ким жавобгар эканлигини ҳам билмайман. Аммо бир нарсани аниқ биламан. Сизлар у инсонларни ҳақини еб ётганларинг учун улар ўша ҳаётда яшамоқдалар. Кун эмас, ой эмас йиллаб, ўн йиллаб ҳаётларини мутлақо ҳимоясиз ҳолатда, фарзанд ва оилаларидан узоқда ўтказишмоқда.\nҚачонгача миллионлаб инсонлар ҳаётига панжара ортидан қаралади?\nБизчи, биз? Бир тийин, деб бир тийинлик одамни гапини муҳокама қилиб, ҳуқуқи поймол бўлиб, квартирасига пул топа олмай февраль ойида кўчада қолган ўзбек, миллатдош, ватандошларимиз бўлган ўша инсонлар тақдирини муҳокама қилдикми? Муаммо ҳақида ёзиб, уни ечимлари ҳақида таклифлар кирита олдикми?\nҲақини еган давлатни, порахўрларни, хуқуқбонларни, амалдорларни айблай олмай, барча айбни Одил Аҳмедовга ағдарган у одам билан, йигирмата ватандоши қул каби ишлаб, ўз ҳақини ололмаганини била туриб, ўша ватандошларига эмас, бир тийинлик акага эътибор қаратган бизни ўртамизда қанчалик фарқ бор? У ҳам асосий айбдорларни четлаб, бошқани айблади. Биз ҳам асосий мавзу қолиб, бир тийинлик одамни бир тийинлик гапи муҳокамасига киришиб кетдик.\nҚорни тўқ, иссиққина уйида ўтирган одамларга қорни оч, қул каби ҳор, ҳеч қандай ҳуқуқсиз инсонлар ҳаёти бир тийин.


21:00 / 09.12.2018 2129 pdf Ўқиш режими + -\nЖавоб: 1. Ҳозирги инсонлар ҳамма нарсани ақл ва мантиқ билан ўлчайди. Мантиқ ҳақ билан ботилни ўлчаб беролмайди. Лекин у билан ҳақни ҳам, ботилни ҳам исботласа бўлади. Масалан, бир киши эътироз қилиб, деди: “Узум ҳалол бўлса, унинг суви ҳам ҳалол бўлиши шарт. Демак, шароб ҳалол бўлиши керак”. Эшитаётганлар унинг сўзини жуда мантиқли топдилар. Сўнгра унга жавоб берилди: “Чўнтагингизда гугурт борми? Шу гугуртни ёқиб, қайтиб чўнтагингизга соласизми?” “Албатта, йўқ”. “Нега, бу ўша гугурт-ку?” “Чунки у ёқилганидан кейин хавфли бўлади”. “Худди шундай узум суви ҳам ачитилиб, маст қилувчи шаробга айлангач, ақл учун хавфли бўлади”. Эшитаётганлар бу жавобни ҳам мантиқли топдилар. Демак, мантиқий йўл билан ҳақни ҳам, ботилни ҳам исботласа бўларкан. Аммо у меъёр эмас.\nЖаннамнинг яратилиши Аллоҳнинг адолатидир. Чунки қанчадан-қанча одамлар турли жиноятлар, ваҳшиёна қатллар, ғаддорлик, хунхўрлик, зулмлар қилмоқда. уларнинг аксари дунёда жазосиз қолмоқда. Агар улар қиёматда жазоланмасалар, адолатсизлик бўларди.\n2. Нарсалар зидди билан билинади. Кеча бўлмаса, кундузнинг қадри билинмасди. Очлик бўлмаса, тўқликнинг қадри номаълум қоларди. Дўзах бўлмаса, жаннатнинг қадри билинмасди.\n3. Аллоҳнинг сифатлари икки қисм: жамолий ва жалолий (лутфий ва қаҳрий)дир. Фаришта, жаннат, солиҳ амалларни яратиш лутф сифатининг зоҳир бўлишидир. Шайтон, жаҳаннам, ёмон амалларни яратиш қаҳр сифатининг зоҳир бўлишидадир. Қаҳр бўлмаса, лутф бўлмайди. Очлик бўлмаса, тўқлик, оғриқ бўлмаса, лаззат бўлмайди. Дунёдаги мажозий подшоҳлар қўл остидагиларнинг баъзини вазир, баъзисини супуриб-тозаловчи қилади. Уни ҳеч ким маломат қилиб, ишини зулмга нисбат бермайди. Чунки бу мамлакатнинг заруратларидандир.\n15:25 / 08.12.2018 1712\n08:30 / 10.12.2018 1035\n1. Баъс ndash қайта тирилишга далилларАллоҳ таоло Қуръони Каримда шундай марҳамат қилади.Кофирлар ҳеч қайта тирилмасликларини даъво қилдилар. Сен .Ундай эмас, Роббим давоми...\n1348 14:00 / 04.05.2020\nДунёга рағбат қилмаслик ҳақида\nАбдуллоҳ розияллоҳу анҳудан ривоят қилинади.Даромад манбаини тутишга берилиб кетманглар, яна дунёга рағбат қилиб кетишингизга сабаб бўлмасин,.Термизий ривоят давоми...\n4536 20:50 / 23.04.2017\nИмом Муслиҳуддин Кисталий ваф. 901 ўзининг .Шарҳи ақоидуннасафийя, асарига битган хошиясида айтади.Хуросон, Ироқ, Шом ва бошқа кўп ўлкалардаги кенг тарқаган аҳли давоми...\n794 17:05 / 13.06.2020\n4799 17:16 / 01.12.2016\n506 18:10 / 12 май\n220 20:00 / 11 май\n3786 14:48 / 30 март


Кечиришни ўрганишингиз керак... - zarnews.uz\nКечиришни ўрганишингиз керак...\nСени кечирдим... Кечиришга лойиқ бўлганинг учун эмас, менинг қалбим тинчликка мойиллиги учун.\nАгар биров бизга ноҳақ муносабатда бўлиб, қаттиқ хафа қилса, хўрласа, дилимиз оғрийди. Бундай пайтда инсонни ғазаб, нафрат каби ҳар хил туйғулар, баъзида эса қасос олиш истаги қамраб олади. Бу каби ҳис-туйғулар сизнинг қасоскор эканлигингизни эмас, балки инсонга адолатлилик туйғулари бегона эмаслигининг далолати.\nХафагарчилик бизга фақат ички азобни келтириб, бундан ҳам кўп зарар етказади. Буни тўхтатишнинг ягона йўли ёвузлик келтириб чиқарган кишига яхши муносабатда бўлишни онгли равишда ҳис қилиб, уни кечиришдир. Бу ниҳоятда қийин қарор ва бир кунда содир бўлмайдиган жараён. Бундан ташқари, сиз нафақат дилозорни кечиришингиз, балки унга сизни ранжитишга йўл берганингиз ва уни тўхтатмаганингиз учун ўзингизни ҳам кечиришингиз шарт.\nБошқаларни ва ўзингизни кечира олиш онгингизнинг кучли ва мослашувчан эканлигидан далолат беради. Бу кимдир орзуларингизнинг барбод бўлишига ва руҳингизни парчалаб ташласа ҳам сиз синмайсиз, аксинча, шифо топиб, ўз йўлингизда ҳаракатланишда давом этасиз дегани.\nЎзингиз билан уйғунликда яшашингиз учун сиз гўёки оёқларингизга уриб, сизни қулатадиган денгиз тўлқинларини қувонч билан қабул қилганингиздек, қўрқув ва оғриқнинг кўзига тетик қарашингиз лозим. Биз хиёнатдан, хиёнаткордан қўрқамиз. Модомики шу ҳолат рўй берса, бошингизни баланд кўтариб, елкангизни тўғрилаш учун ўзингизда куч топинг. Сизнинг вазифангиз – фақат олдинга интилиб яшаш.\nГап шундаки, хиёнат яралари ўзидан ўзи битмайди. Оғриқ чидаб бўлмайдиган даражада бўлиб, том маънода қалбингизни тирнаса ҳам кечиришни ўрганишингиз керак.\nШубҳасиз, бу иш осон эмас. Худбинлигингиз қаршилик кўрсатади. Аммо бу оғриқдан халос бўлиш ва бахтга эришишнинг ягона йўли. Кечиримли бўлиш биринчи навбатда, шахсий ўсишингиз, ҳиссий ақлни ривожлантириш, онгни янада мослашувчан қилиш учун зарур. Бу фазилат сизни фақат оқилликка чорлайди, сизнинг ақлий фаровонлигингиз чиниқиши учун хизмат қилади.\nКечириш кучи ҳаётингиздаги барча тўсиқларни енгиб ўтишга ёрдам беради. У сизни даволайди, кучайтиради ва дунёга бошқа кўз билан қарашга ундайди. Бундан ташқари, кечириш сизни ҳақиқий севги ва ишончни янада кўпроқ қадрлашга ўргатади.\nБошқаларни кечиринг, асосийси, уларга заиф томонларингиздан фойдаланиб, сизга зиён етказишга йўл қўйганингиз учун ўзингизни ҳам кечиринг.\nБола ҳуқуқлари ҳимояси янада мустаҳкамланади\nкоронавирус чартер рейс чегара АҚШ коронавирус соғайганлар ДХХ COVID-19 Самарқанд ЙТҲ Қирғизистон ёнғин фирибгарлик


Вазир “хорижликларни кутиб олишга чиқадиган қизлар” бўйича муносабат билдирди – nuqtai nazar\n10.02.2021 Инсон ҳуқуқлари, Расмий1 873\n“Ўринбосаримиз ҳам катта хатога йўл қўйган. Энг ёмон кўрганим шу, хориждаги меҳмонларни кутиб олиш (фон) учун нега менинг гул қизларим гул кўтариб чиқиши керак? У ерга ҳам ўз фарзандингизни қўйиб кўринг. Бу бўйича алоҳида буйруқ қиламиз. Буни мажбурий меҳнатга тенглаштирамиз. Бу – мажбурий меҳнатнинг бир кўриниши. Яъни у қизлар хоҳлаб бораётгани йўқ. Совуқда, дарсдан чиқиб, тўгаракка бориш керак бўлган вақт ёки дам олиш вақти адрас кўйлакни кийиб гул кўтариб бориш қайси қизга ёқади? Бўлмаган нарса у. Таржимон бўлса тушунаман, туризмда ўқиса тушунаман”, – деган вазир ҳолатга ўз муносабатини билдириб.\nЯнги тайинланган вазир талабаларнинг ёнини олиб, “стадионни тўлдириш учун ҳам талаба, фон учун талаба, фестивал бўлса талаба. Ҳамма жой ҳуқуқий қолипга тушиши шарт. Талаба ўқиши керак. Керак бўлса, тўйиб ухлаши керак, талабанинг шахсий ҳаётига аралашишга ҳаққимиз йўқ», – қўшимча қилган Абдуқодир Тошқулов.


ЎзА - Соғлом аёл – юрт бойлиги\nСоғлом аёл – юрт бойлиги\n07.04.2017 17:29 Чоп этиш версияси\nТошкент вилояти Бекобод тумани “Хонобод” маҳалла фуқаролар йиғинида хотин-қизлар саломатлигини муҳофаза қилиш, уларнинг жамиятдаги ўрнини янада мустаҳкамлашга қаратилган маънавий-маърифий тадбир бўлиб ўтди.\nЎзбекистон “Миллий тикланиш” демократик партияси вилоят кенгаши, “Соғлом авлод учун” халқаро хайрия фонди ҳамкорлигида ташкил этилган тадбирда партиянинг “Аёллар қаноти” фаоллари, шифокорлар, ёзувчи ва шоирлар, хотин-қизлар иштирок этди.\nПрезидентимиз раҳнамолигида аҳоли саломатлигини, айниқса, оналик ва болаликни муҳофаза қилиш, тиббиёт муассасалари моддий-техник базасини мустаҳкамлашга алоҳида эътибор қаратилаётгани алоҳида таъкидланди.\n– “Соғлом аёл – юрт бойлиги” деб номланган мазкур тадбир доирасида ҳудудда истиқомат қилаётган хотин-қизлар тиббий кўрикдан ўтказилди, – дейди партия вилоят кенгаши етакчи мутахассиси В.Шодиева. – Мутахассисларнинг она ва бола саломатлигини муҳофаза қилиш ҳамда аҳоли ўртасида соғлом турмуш тарзи тарғиботига бағишланган маърузалари тадбирнинг аҳамияти ва иштирокчилар қамровининг янада кенгайишига хизмат қилди.\nСанъаткорларнинг Ватан, она, тинчлик ва гўзалликни мадҳ этувчи куй-қўшиқлари тадбирга янада кўтаринки кайфият бағишлади.


14:33 26.06.2020 (Янгиланган 16:46 26.06.2020)\nНооддий ракурс сабабли атрофдаги манзаранинг гўзаллиги янада мафтункорроқ кўринади ва инсонга завқ бағишлайди.\nБаландликда тасвирга олинган суратларни эътиборгизга ҳавола этамиз: Истанбул, Тошкент, Нур-Султон, Олма-ота, Миннеаполис ва бошқалар.\nЭнг сара суратлар Sputnik жамланмасида.\n© AFP 2018 / TOM PENNINGTON\nТехас штатидаги Остиндаги Лед Бирд кўли\n© Sputnik / Алексей Куденко / Владимир Сергеев\nМосква, қуш парвози баландлигидан олинган сурат\nМурманск вилоятидаги Кола ва Виходная станциялари орасидаги Кола дарёси бўйлаб қулаб тушган темир йўл кўприги. Бу Мурманскни Россиянинг қолган қисми билан боғлайдиган ягона кўприк.\nГреция, Афина жанубида автоуловлар фестивали, баландликдан кўриниши.\nКатта Утришдаги Анапа делфинариуми\nИстанбул кўчалари, дрондан олинган сурат.\nТошкент телеминорасидан олинган сурат.\nАрансас каналидан нефт кемаси Мексика кўрфазига ўтмоқда.\nЕвпатория яқинидаги Сасик-Сиваш кўлидаги туз бассейнлар\nВенесуеладаги Сьюдад-Боливар шаҳрининг баландликдан кўриниши.\nНур-Султон. Қуш парвози баландлигидан олинган сурат.\nБеларуслик чўпон Алексей Усиков Ауди-40 машинасида, Слободка.\n© Foto : Prosecutor's office of Norilsk\nАмбарная ва Далдикан дарёларига нефт тўкилди.\nИндонезиядаги Байтурраҳмон Рая масжиди, ибодат пайтида диндор, баландликдан кўриниш.\nКечки Олмаота. Баландликдан кўриниш.\nҚозоғистон пойтахти - Байтерек, қуш парвози баландлигидан олинган сурат.\nЎзбекистонда 10 июлдан 1 августга қадар карантин чоралари кескин кучайтирилди. Жумладан, автотранспорт воситаларининг ҳаракати чекланди, ҳудудлар ўртасида автотранспорт воситалари қатнови тақиқланди.\nШу билан бирга, Тошкент вилоятидан пойтахтга автомобилда кириб-чиқишга истисно тариқасида рухсат берилган.\nШунингдек, 2020 йил 13 июлдан 2020 йил 1 августга қадар республика миқёсида қўшимча равишда қуйидаги карантин чекловлари киритилди:\nМазкур чеклов махсус рухсатнома (стикер)лар асосида ҳаракатланадиган машиналар ҳамда Республика махсус комиссиясининг жорий йил 8 июлдаги қарори билан тасдиқланган автотранспорт воситалари ҳаракатланишига махсус рухсатномалар талаб этилмайдиган ҳолатларга нисбатан татбиқ этилмайди.\nКарантин қайтган Тошкент Sputnik мухбири объективида.\nЎзбекистонда 10 июлдан 1 августга қадар карантин чоралари кескин кучайтирилди.\nЖумладан, автотранспорт воситаларининг ҳаракати чекланди, ҳудудлар ўртасида автотранспорт воситалари қатнови тақиқланди.\nКучайтирилган карантин Тошкентда машиналар ҳаракати\nБўшаб қолган пойтахт кўчалари\nФуқароларнинг ҳарорати ўлчанмоқда.\nМашиналар ҳаракати тартибга солинмоқда\n2020 йил 13 июлдан 2020 йил 1 августга қадар республика миқёсида қўшимча равишда карантин чекловлари киритилди.\nКарантин вақтида машиналар ҳаракати\nҲайдовчиларнинг ҳужжати текширилмоқда.


ЎзА - Муқаддас қадамжолар обод бўлмоқда\nМуқаддас қадамжолар обод бўлмоқда\n13.06.2018 19:49 Чоп этиш версияси\nСурхондарё вилоятида ҳам Рамазон ҳайитини тинч ва кўтаринки руҳда муносиб нишонлашга пухта ҳозирлик кўрилмоқда. Шу мақсадда байрамни тартибли, халқимизнинг миллий-диний қадриятларига мос ўтказиш юзасидан зарур чора-тадбирлар белгиланди.\nПрезидентимизнинг 2018 йил 11 июндаги “Рамазон ҳайитини нишонлаш тўғрисида”ги қарори бу борада муҳим дастуриламал бўлиб хизмат қилаётир.\nИслом динининг инсонпарварлик моҳиятини ўзида мужассам этган Рамазон ойи одамларни яхшиликка, бағрикенглик ва хайр-саховатга, ҳозирги осуда ва обод ҳаётнинг қадрига етишга ундаб, аҳиллик ва ҳамжиҳатлик муҳитини янада мустаҳкамлаш, ёш авлодни Ватанга муҳаббат, миллий ва диний қадриятларимизга ҳурмат руҳида тарбиялашда ўзига хос ўрин тутмоқда.\nХалқимиз ушбу муқаддас ойда динимиз арконларини бекаму-кўст адо этиши баробарида эҳтиёжманд оилаларни моддий-маънавий қўллаб-қувватлаш, жамиятда ўзаро ҳурмат, меҳр-оқибат ришталарини мустаҳкамлаш, жойлардаги масжидлар, муқаддас қадамжо, зиёратгоҳ ва қабристонларни обод қилиш, саранжом-саришталикка алоҳида эътибор қаратаётгани бунга яққол далилдир.\nДавлатимиз раҳбари ташаббуси билан Шеробод туманидаги буюк муҳаддис Исо Термизий хоки мангу қўним топган гўша обод, кўркам масканга айлантирилди. Мажмуа тубдан реконструкция қилинди, янги масжид барпо этилди. Улуғ айём куни эрта тонгдан бу ерда мўмин-мусулмонлар Рамазон ҳайити намозини адо этади. Шунингдек, дам олиш кунларидан фойдаланган юртдошларимиз бу масканни зиёрат қилиб, руҳий-маънавий қувват олишга ошиқади. Халқимизнинг ана шундай эзгу мақсадларига мос равишда мажмуа атрофида кенг кўламли ободонлаштириш юмушлари бажарилди. Анвойи гуллар экилиб, дарахтларга шакл берилди. Ариқлар тозаланиб, ҳудуддаги қабристон тартибга келтирилди.\nТермиз шаҳридаги Ҳаким Термизий мажмуасида ҳам байрамолди ободонлаштириш ишлари якунланмоқда. 10 гектар майдондан иборат мажмуада 37 ишчи дарахтларга шакл бериш, турли анвойи гулларни парваришлаш, йўлакчаларни тозалаш каби юмушларни сифатли амалга оширмоқда.\n– Байрам кунларида улуғ аллома хоки мангу қўним топган бу гўша зиёратчилар билан янада гавжум бўлади, – дейди Ал-Ҳаким ат-Термизий ёдгорлик мажмуаси ишчиси У.Йўлдошев. – Айниқса, бу йил муборак Рамазон ҳайити шарофати билан дам олиш кунлари узайтирилгани зиёратчилар сафини янада кенгайтиради. Қилинаётган ободонлаштириш ишлари ҳайит кунлари юртимизнинг турли ҳудудларидан келадиган меҳмонлар бу ердаги озодалик ва орасталикдан диллари шод бўлиб, кафияти янада кўтарилади. Бу буюк аждодларимиз ва улуғ қадриятларимиз билан фахрланиш туйғусини мустаҳкамлайди.\nМаълумотларга кўра, Термиз туманидаги Султон Саодат ёдгорлиги, Олтинсой туманидаги Сўфи Оллоёр, Жарқўрғон туманидаги Самандар Термизий каби зиёратгоҳларда ҳам ободонлаштириш ишлари юқори савияда ташкил этилган.


Бугунги кун китобхони кутган асар – «Лолазор» ниҳоят, қўлимизда! Гарчи романнинг илк нашри ўтган асрнинг сўнгги ўн йиллигига тўғри келса-да, у ўқувчилар «тўймаган» асарлардан бири ҳисобланади. Нега? Сабаб оддий – асар воқеалари айни кунимиздан, биз яшаётган жамият «сир»ларидан сўзлайди.\nМутолаа давомида қаҳрамоннинг умр йўли, фаолияти билан танишасиз. Бу йўлнинг дастлабки қадамидан то сўнгига қадар ўқувчи асосий образлардан бири – Яхшибоевга ҳамроҳ бўлади. Яна бири – Ошно билан дўст тутинади. Лекин бирда ҳамфикр бўлса, бирда уларга қарши чиқади. Қарши чиқиш билан эса, табиийки, ўқувчи вазиятни ўзгартирмайди, аксинча, Ошнонинг ошносига, Яхшибоевнинг шогирдига, ҳатто Қурбонойнинг фожиасига айланади. Бошқа йўл йўқ – истамаган ҳолда ўқувчи ўзининг собит қарашидан воз кечади!\nЯна бир аҳамиятли жиҳати, мутолаа жараёнида асар қаҳрамонларининг исми шунчаки танланмаганига гувоҳ бўласиз. Ҳатто Яхшибоев ўз шогирдларига мурожаат қилар экан, уларнинг фамилиясини исм ўрнида ишлатиши бежиз эмаслигига амин бўласиз.\nБошқарувчи инсон, ким бўлишидан қатъи назар, ҳокимият тепасига келар экан, у дастлаб олижаноблик ва фидойиликни мақсад қилади. Борган жойини боғ қиладими, гулзор қиладими, лолазор қиладими ёки умуман ҳеч нарса – буниси энди бошқа масала.\nАсар сўнгида китобхон мулоҳазага чўмади, бир сўз билан айтганда, мутолаадан ким нимани изласа, шуни топади\nМаҳсулот коди: lolazor\nМуаллиф: Мурод Муҳаммад Дўст\nСолиқсиз: 63000 сум\nЛолазор, Мурод Муҳаммад Дўст, Lolazor, Murod Muhammad Do'st\nЛолазор (Ўзбекистон нашриёти)\nЁзувчининг 1988 йил ёзилган "Лолазор" романи 80-йиллар ўзбек романчилигининг энг жиддий ютуқларида..\nХХI асрнинг ўзбек адабиётининг таниқли ёзувчиларидан бири бўлган Хуршид Дўстмуҳаммад 70 ёшда! Шу мун..


Ўша куни Исо уйдан чиқиб, кўл бўйида ўтирди.\nУнинг олдида анчагина халойиқ тўплангач, У қайиққа тушиб ўтирди. Бор халойиқ эса қирғоқда Унга кўз тикди.\nИсо уларга масал йўли билан кўп насиҳатлар қилди:“Уруғ сепувчи уруғ сепгани чиқибди.\nУруғ сепаётганда баъзи уруғлар йўл ёқасига тушибди. Қушлар учиб келиб, уларни чўқиб кетибди.\nБошқа баъзи уруғлар эса тупроғи кам тошлоққа тушибди. Тупроқ саёз бўлганидан, уруғлар тез кўкариб чиқибди.\nБироқ қуёш чиққач, сўлиб, илдизи бўлмагани учун қуриб қолибди.\nЯна бошқа баъзи уруғлар тиканлар орасига тушибди. Тиканлар ўсиб, уруғларни бўғиб қўйибди.\nЯна бошқа уруғлар эса яхши ерга тушиб, баъзиси юз, баъзиси олтмиш, баъзиси ўттиз қат ҳосил берибди.\nКимнинг эшитар қулоғи бўлса, эшитсин!”\nШогирдлар яқинроқ келиб, Исодан:- Нега халққа масаллар билан гапиряпсан? – деб сўрадилар.\nУ уларга жавоб бериб деди:- Чунки Осмон Шоҳлигининг сирларини билиш қобилияти сизларга берилган, уларга берилмаган.\nЗеро кимда бор бўлса, унга яна берилади ва у мўлчиликда бўлади. Аммо кимда йўқ бўлса, бори ҳам ундан тортиб олинади.\nХалққа масал билан гапиришимнинг сабаби шундаки, улар қараб туриб кўрмайдилар, қулоқ солиб туриб эшитмайдилар ва англамайдилар.\nИшаъё пайғамбарнинг каромати уларга жуда тўғри келади, мана Худо шундай деган:“Тинглаб турсангиз-да, англамайсизлар,Қараб турсангиз-да, кўролмайсизлар.\nБу халқнинг дилини-чи ёғ босган,Аранг эшитар қулоқлари ҳам,Кўзларини эса юмиб олганлар.Кўз кўрсин деб, қулоқ эшитсин деб,Дил фаросатли бўлсин деб,Менга илтижо қилсалар эди,Мен уларга шифо берар эдим”.\nЛекин кўзларингиз кўраётган ва қулоқларингиз эшитаётган сизлар қандай бахтлисизлар!\nСизга чинини айтайин: не-не пайғамбару солиҳлар сиз кўраётганларни кўришни орзу қилганлар-у кўролмаганлар, сиз эшитаётганларни эшитишни орзу қилганлар-у эшитолмаганлар.\n“Энди сизлар уруғ сепувчи ҳақидаги масални яхши тингланглар.\nХудонинг* Шоҳлиги тўғрисидаги каломни эшитиб, уқиб олмаган ҳар бир кишига ёвуз шайтон келиб, унинг юрагига экилган эзгулик уруғларини ўғирлаб кетади. Йўл ёқасига тушган уруғлар ана шуларга ишорадир.\nТошлоққа сепилган уруғлар эса шундай кишини билдиради: у каломни эшитар-эшитмас севинч билан қабул қилаверади.\nЛекин илдизи йўқ, беқарор киши бўлгани учун, калом туфайли қайғу ёки қувғинга дучор бўлган ҳамон васвасага тушиб қолади.\nТиканлар орасига сепилган уруғлар эса шундай одамни билдиради: у каломни эшитса-да, бу дунёнинг ташвишлари ва бойлик ружуи каломни бўғиб ташлайди ва калом самарасиз қолади.\nЯхши ерга сепилган уруғлар эса, каломни эшитиб уни уқиб оладиган одамни билдиради. Бундай киши, албатта, самарали бўлади; кими юз, кими олтмиш, кими ўттиз қат ҳосил беради”.\nИсо уларга бошқа бир масални келтирди: “Осмон Шоҳлиги ўз даласига яхши уруғ сепган бир одамга ўхшайди.\nҲамма ухлаб ётганда, у одамнинг душмани келиб буғдой орасига бегона ўт уруғларини сепиб кетибди.\nЭкин кўкариб бошоқ чиқарганда, бегона ўтлар ҳам пайдо бўлибди.\nЕр эгасининг хизматкорлари келиб:- Хўжайин, сиз далангизга яхши уруғ сепган эмасмидингиз? Энди бу бегона ўтлар қаердан пайдо бўлди? – деб сўрашибди.\n- Бу душманнинг ишидир, – дебди ер эгаси.- Истасангиз, биз бориб уларни юлиб ташлаймиз, – дейишибди хизматкорлар.\n- Йўқ, – дебди у, – сизлар бегона ўтларни юлаётганда, улар билан бирга буғдойни ҳам юлиб олишингиз мумкин.\nЎрим-йиғим вақтигача қўйинглар, у ҳам, бу ҳам бирга ўсаверсин. Ўрим-йиғим бўлгач, мен ўроқчиларга: “Олдин бегона ўтларни ўриб олинглар ва боғ-боғ қилиб ёқишга тайёрланглар. Буғдойни эса менинг омборимга тўплаб қўйинглар”, деб айтаман”.\nИсо уларга яна бошқа бир масални айтиб берди: “Осмон Шоҳлиги бир одам ўз даласига сепиб қўйган хантал уруғига ўхшайди.\nУ барча уруғлардан кичик бўлса-да, лекин етилгач, ҳамма кўкатлардан баланд бўлиб ўсади. У шундай дарахт бўладики, кўк юзидаги қушлар учиб келиб, унинг шохларини ўзларига уя қиладилар”.\nИсо уларга бошқа бир масални ҳам айтиб берди: “Осмон Шоҳлиги бир аёл бутун хамирни ошириш учун уч тоғора унга қориштириб солган хамиртуруш бурдасига ўхшайди”.\nИсо буларнинг ҳаммасини халққа масаллар билан тушунтирди. Масалсиз уларга ҳеч нарсани тушунтирмас эди.\nШу билан пайғамбарга ваҳий бўлган шу сўз бажо келди:“Оғзимни масаллар айтмоққа очиб,Азалий сирлардан воқиф этаман”.\nШундан сўнг Исо халойиққа жавоб бериб, уйга кирди. Шогирдлари Унинг олдига келиб:- Даладаги бегона ўтлар ҳақидаги масални бизларга тушунтириб бергин, – дедилар.\nИсо уларга жавобан деди:- Яхши уруғни сепган – Инсон Ўғлидир,\nдала эса – дунё. Яхши уруғлар – Худо ҳокимиятидаги одамлар, бегона ўтлар эса – ёвуз шайтон ҳокимиятидаги одамлардир.\nБегона ўтларни сепган душман бўлса – иблисдир. Ўрим-йиғим – дунёнинг охири, ўроқчилар эса фаришталарга тенг келади.\nБегона ўтларни қандай териб ўтда ёқсалар, бу дунёнинг охирида ҳам шундай бўлади.\nИнсон Ўғли Ўз фаришталарини юборади, улар эса гуноҳга сабаб бўлган ва ёмонлик қилиб юрган барчани Унинг Шоҳлигидан йиғиб олиб,\nловуллаб турган ўчоққа ташлайдилар. У ерда йиғи-сиғи ва оҳу нола бўлади.\nЎшанда солиҳлар ўз Оталарининг Шоҳлигида қуёш каби порлайдилар. Кимнинг эшитар қулоғи бўлса, эшитсин!\n“Яна Осмон Шоҳлиги далада яширилган хазинага ўхшар. Уни бир одам топиб сир сақлабди ва жуда севинганидан бориб, бор-йўғини сотиб, у далани харид қилибди”.\n“Яна Осмон Шоҳлиги нодир марварид излаётган бир савдогарга ўхшар.\nУ қимматбаҳо марваридни топганда, бориб бор-йўғини сотиб, марваридни харид қилибди”.\n“Яна Осмон Шоҳлиги денгизга ташланган ва турли балиқларни тутган тўрга ўхшайди.\nТўр тўлгач, уни қирғоққа тортиб чиқаришибди ва ўтиришиб, яхши балиқларни саралаб идишларга солишибди, ёмонларини эса ташқарига ташлаб юборишибди.\nДунёнинг охирида ҳам шундай бўлади: фаришталар келиб, фосиқларни солиҳлар орасидан ажратиб,\nуларни ловуллаб турган ўчоққа ташлайдилар. У ерда йиғи-сиғи ва оҳу нола бўлади”.\nИсо шогирдларидан сўради:- Буларнинг ҳаммасига тушундингизларми?- Тушундик, – деди улар.\nИсо шогирдларига:- Демак, Осмон Шоҳлиги тўғрисида таълим-тарбия олган ҳар бир уламо ўз хазинасидан янги ва эски нарсалар чиқарадиган уй эгасига ўхшайди, – деди.\nИсо бу масалларни айтиб бўлгач, у ердан кетди.\nЎз ватанига келиб, ерли халқнинг ибодатхонасида таълим бера бошлади. Улар эса ҳайратда қолиб:- Шундай донолик ва мўъжизакорлик қудрати Унга қаердан насиб бўлди экан?\nДурадгорнинг ўғли эмасми Ўзи? Онасининг исми Марям, укалари эса Ёқуб, Юсуф, Симун ва Яҳудолар эмасми?\nУнинг ҳамма сингиллари ҳам бизнинг орамизда-ку! Буларнинг барчасига У қандай қилиб эришди экан? – дейишди.\nВа ғашланиб, Уни рад қилишди. Исо эса уларга:- Пайғамбар ўз ватани ва уйидан бошқа ерда эътиборсиз бўлмас, – деди.\nУларнинг эътиқодсизлиги сабабли у ерда кўп мўъжизалар кўрсатмади.


Аксари филиппинликлар Дутартенинг ишини ижобий баҳолашди\n13:12 / 06.10.2016\nФилиппиннинг аксари фуқаролари мамлакат президенти Родриго Дутартенинг фаолиятини ижобий баҳолаган. Бу натижа 64 фоизга баҳоланган. Бу ҳақда Social Weather Stations жамоатчилик фикрини ўрганувчи марказ олиб борган тадқиқотлар хулосасида аён бўлган.\nФилиппиннинг Business World нашри маълумотига кўра, Дутарте оммавийлиги жиҳатидан мамлакатда 1992-1998 йилларда раҳбарлик қилган Фидель Рамосдан сўнг иккинчи ўринда бормоқда. Рамос ўз вақтида 66 фоиз овоз олган эди.\nДутарте ўзининг уч йиллик раҳбарлик вақтида аҳолининг 76 фоизи унга нисбатан ижобий баҳо берган эди. Шунда 11 фоиз овоз берувчи уни ёқламаган, 13 фоизи эса аниқ жавоб бермаган эди.


Саккиз ойда Ўзбекистонга 23 миллион долларлик мобил телефон олиб кирилди\n29 октябр 2020, Тошкент вақти: 03:52\nЖорий йил 1 сентябрига қадар Ўзбекистонга қиймати 23 миллион 300 минг AҚШ долларига тенг бўлган 360 мингдан зиёд мобил телефони импорт қилинган. Бу ўтган йили мобил телефонлар импортига сарфланган пулдан 19 миллион 600 минг долларга кўпдир. Бу ҳақда Давлат статистика қўмитаси матбуот хизмати маълумот тарқатди.\nДавлат статистика қўмитасига кўра, Ўзбекистон 18 та давлатдан мобиль телефонлар импорт қилган. Улар орасида Хитой Ўзбекистонга энг кўп (14 миллион 900 минг долларлик) телефон сотган. Импорт ҳажми юқори бўлган давлатлар орасида Вьетнам (3,7 млн доллар), Ҳиндистон (2,8 млн доллар) ва Бирлашган Араб Амирликларини (1,1 млн доллар) кўриш мумкин.\nҚўмита 2019 йили Ўзбекистонда қиймати 31,7 миллиард сўмлик уяли ва бошқа симсиз алоқа тармоғи учун 235 минг дона телефон ишлаб чиқарилганини қўшимча қилган.


Асаларичилик қаерда ривожланган? | AGRO-OLAM.UZ\nБош саҳифа Асаларичилик Асаларичилик қаерда ривожланган?\nИспаниядаги Аран ғоридан топилган археологик маълумотларга кўра асаларичилик милоддан аввалги 10-5-минг йилликларда ҳам мавжуд бўлган деган тахминлар бор. «Таврот», «Библия» каби диний китобларда ҳам асаларичилик тўғрисида маълумотлар келтирилади.\nАсаларичилик Россия, Украина, АҚШ, Мексика, Туркия, Францияда айниқса, ривожланган. 1887-йилда тузилган «Апимондия» Халқаро асаларичилик ташкилоти асаларичилар ўртасида халқаро алоқаларни ривожлантиришга катта ҳисса қўшиб келмоқда. Бу ташкилот асаларичиликга бағишланган симпозиумлар, конгресслар, кўргазмалар ўтказади. 1966-йилдан махсус халқаро «Апиаcта» журнали нашр этади.\nЎзбекистон Республикасида 154 минг асалари оиласи (кутиси) бор. Ихтисослаштирилган асаларичилик хўжаликлари ташкил этилган. Қишлоқ ва сув хўжалиги вазирлиги тизимида 48 асаларичилик хўжалиги (88 минг асалари оиласи), шу жумладан, «Асал» уюшмаси (1975-96 йилларда республика ИИБ) бор (1998). Республикадаги ўрмон хўжалиги корхоналарида, «Ўзмевасабзавотузумсаноатхолдинг» компанияси таркибида ҳам асаларичилик хўжаликлари бор. Асаларичилик билан 20-50 (90%) ёки 50-150 (10%) қути асалариси бўлган хусусий асалчилар ҳам шуғулланади. Мавсумда икки марта – май-июнь (баҳорги) ва август-сентябрда (ёзги) асал олинади. 1996 йилда 17,1 минг т асал, 187 т мумларда тайёрланди. Республикада йилига 20 минг т дан кўпроқ асал тайёрлаш имкониятлари бор. Асаларилар асосан кўчма усулда боқилади.


Менга қолса уни абадийга жамоада қолдирардим — Перес\n12:00 / 04.06.2017\n2016 йилнинг январидан буён «Реал»ни бошқариб келаётган Зинедин Зидан мураббий сифатида жамоа учун барча ишни қилди ва у билан шартномани узайтириш борасида ҳеч қандай муаммо бўлмайди. Мадридликлар жамоаси президенти Флорентино Перес шундай деган.\n«Реал» шанба оқшомида Кардиффда ўтказилган «Ювентус»га қарши ЕЧЛ финалида 4:1 ҳисобида ғалаба қозонди. Зидан ва жамоа турнир қайта номланган 1991 йилдан буён Европадаги бош кубокка қаторасига икки мавсумда эга чиққан илк клубга айланди.\nБундан ташқари, «Реал» якунланган мавсумда Испания чемпиони бўлганди.\n«Зидан - «мадридисталар» миннатдор бўлиши мумкин бўлган барча ишларни қилди. У 17 ой ичида ҳеч ким қила олмаган ишларни уддалади. У «Реал»да қолишига ишончи комил эмаслигини айтганмиди? У босим остида бўлмаслик учун шундай деган. У ҳали ҳеч нарса ютмаганини ҳам айтганди, мана ютди. Биз Зизу билан шартнома бўйича гаплашамиз, бу борада ҳеч қандай муаммо бўлмайди. Менга қолса, уни абадийга жамоада қолдирардим», - дея Переснинг сўзларини келтирган Football Espana.\nЗиданнинг «Реал» билан амалдаги шартномаси 2018 йил ёзига қадар тузилган.\nЗинедин Зидан Флорентино Перес\nЗидан истеъфога чиқарилиши ҳақидаги миш-мишларга изоҳ берди\nЗидан барча айбни ўз зиммасига олди


Ўзбекистонлик ёзувчи:'Тарихни таҳрир қилиб бўлмайди' - BBC O'zbek\nЎзбекистонлик ёзувчи:'Тарихни таҳрир қилиб бўлмайди'\n30 Апрел 2013\nImage caption "Тарихни таҳрир қилиб бўлмайди..."\nЎзбекистонлик ёзувчи Галина Долгая Апрел ойида Британиянинг Лондон шаҳрида кечган Китоб кунларида қатнашди. Бу сермаҳсул ёзувчи 2006 йилдан бери бешта роман ёзиб тугатган, Галина ёшим анчага борганидан кейин аввалига шеърлар ёза бошладим, кейин эса насрга кўчдим, дейди. Ўзини табиат ва инсон муносабатлари илҳомлантиришини айтган ўзбекистонлик ёзувчи билан биз бугунги китобхонлик, адабиёт ва сиёсат ва тарих ҳақида суҳбатлашдик. Суҳбатимиз собиқ Шўро ва бугунги мустақил Ўзбекистон республикаси ҳақида мулоҳазалар билан бошланди.\nГалина Долгая: Менимча, гап бу ерда сиёсат билан боғлиқ эмас. Шўролар қулади, Ўзбекистон мустақил бўлди. Аммо биз бугун ўз йўқотилган ёшлигимизни соғинамиз. Бугун мен эски замонларни қўмсар эканман, умримнинг энг яхши дамлари бўлмиш ўсмирлик ва ёшлигимни соғинаман...Мен Шўролар даври ёмон эди ва ё ҳозир ёмон деб айтмаган бўлардим, булар тарихнинг икки бошқа-бошқа даврларидир. Шахсан мен ҳозир ёмон яшаяпман деб айтмаган бўлардим. Иноқ оиламиз бор ва ўзимизнинг бизнесга эгамиз.\nБи-би-си: Бизга меҳмон бўлиб келган россиялик ёзувчи шоирлар билан суҳбатларни тинглаб адабиёт ва сиёсат, айниқса Россияда бугун бир-бирига жуда уйғун экан деган таасурот уйғонади...Эътибор бердингизми?\nГалина Долгая: Албатта, адабиёт ҳаётни тасвирлайди...Аммо ҳар бир ёзувчи адабиётда ўз "бошпанасини" танлайди. Фақат ҳозирги кун билан яшаётганлар бор. Даврларни таққослаб ёзаётганлар талайгина. Доим бир норозилик мавжуд...Очиғини айтсам, менга нафақат рус ёзувчилари, балки россияликларнинг ўзларига эрк беришлари ва ўз раҳбарлари, мамлакатлари ҳақида очиқчасига ёмон фикрларни изҳор қилишлари ёқмайди. Албатта, очиқлик дейсиз, демократия дейсиз...булар яхши...Бир япон донишмандининг гапи ёдимга тушади, ўз ватанингда сиёсат ёқмади ҳижрат қил ва ё яшагину қандай бўлса шундай қабул қил. Россия ёқмаяптими, нимага яшайсиз у ерда? Мана мен ўз ватанимни қанақа бўлса шунақа яхши кўраман. Менга тарихни ковлашиб, масалан, Сталин даврида қанча одам қурбон бўлди деган мавзуга қайта-қайта ёндашишлари ҳам ёқмайди. Албатта, тарихга қайтиб туриш керак...Мени кўпроқ қадимият қизиқтиради.\nАмир Темурни олинг, қанча қон тўкканига қарамай у буюк шахс, буюк саркарда! Ленинни олинг, Сталинни олинг, булар оддий одамлар эмас!\nБи-би-си: Сиз Тошкентда яшайсиз, ўзбек тилида ёзадиган ҳамкасбларингиз асарларини ҳам ўқийсизми? Сизнинг ўзингизни бугунги китобхонлик даражаси қониқтирадими? Айниқса ёшлар орасида?\nГалина Долгая: Муаммо шундаки, рост мен Ўзбекистонда туғилиб ўсган бўлсам ҳам, афсуски ҳали ҳам ўзбек тилини билмайман...Бугун эса адабий асарлар асосан ўзбек тилида нашр этилади.Ўтмишда мен ўқиб турардим таржималарни, ҳозир эса йўқ...Биласизми ёшлар ва китобхонлик мавзуга тўхталадиган бўлсак, эҳтимол бу ерда яна авлодлар ўртасидаги қадимий тортишув бош кўтариб қолар? Мен каттароқ авлод вакили ўлароқ ҳозирги ёшлар орасида китобхонлик даражасидан қониқмайман. Мана шу Лондондаги китоб ярмаркасида ўзим учун кашфиёт қилдим. Бизга дунёда энг кўп китоб ўқийдиган миллат руслар деб айтишарди, аммо бу ерда маълум бўлишича, инглиз тилида гаплашадиганларнинг олтмиш фоиздан ортиғи китобхон экан! Бундан мен хафа бўлдим, эҳтимол бу ерда нашр қилиш имкониятлари кўпдир? Билмадим...бошқа бир салбий анъана шуки, бугун ёзувчи ўзи истаганини эмас, аксарият ҳолатлар нашриёт талабига асосан ёзади. Яъни, адабиёт ҳам тижоратлашиб бормоқда. Албатта, замон билан қадриятлар ҳам ислоҳ бўлаяпти, менинг фарзандларим ҳам, кино китобдан яхшироқ деб ўйлашади. Бугунги кунда интернет бор, мобил телефонлар оммавийлашиб кетган. Замон ҳам назаримда тезлашган. Ёшлар ҳам тезлашган ва ё қайсидир маънода тезлашиб яшамоқда. Юрган йўлида ўзи билан ўзи телефонда гаплашиб боради. Бизнинг ёшлигимизда кутубхонага бориш байрам эди. Бугунги ёшларда бу маданият йўқ, мен бунинг салбий ва ё ижобийлигини айтаётганим йўқ.\nБи-би-си: Эҳтимол, ёшлар қизиқиб ўқийдиган китоблар оздир? Ўтмишда адабиётнинг таъбир жоиз бўлса тортишиш кучи қудратлироқ бўлгандир?\nГалина Долгая: Биласизми, ҳозир қайси муаллифларни ўқиш керак, қайсинисини ўқимаслик керак деб адабиётга қайта қараб чиқишмоқда. Менга ёқмайди бу каби ёндашув. Эҳтимол, бир томондан бу тижоратлашув билан боғлиқдир, эҳтимол кимдир ўйлаб чиқаётгандир буларни...Билмадим, аммо бу нотўғри. Бу катта муаммо. Албатта, бошқа томондан ҳозирги замонавий техника ютуқларидан фойдаланиш керакдир, аммо қўлга олиб варақлаб ўқиладиган қоғоз китоблар ҳам керак.\nБи-би-си: Сиз адабиётда танлов ҳақида гапирдингиз, Ўзбекистон мисолида оладиган бўлсак, айримларга кўра, мамлакатнинг бутун бир тарихи қайта ёзиб чиқилмоқда? Шўролар даври ҳақида имкон қадар камроқ ва шундан ҳам фақат танқидий гапирилади?\nГалина Долгая: Тарихни қайта ёзиб бўлмайди, мумкин эмас бундай қилиш... Қайта ёзишмоқда деб айтмаган бўлардим, аслида қайсидир бир даврга кўз юмишмоқда. Яширишга ҳаракат қилишмоқда. Буни ҳам аслида имкони йўқ. Чунки бу воқеалар рўй берган...тарихни унутар экансиз, ўтмишда қандай хато бўлган бўлса яна қайтарасиз. Яхши давр ҳам, ёмон давр ҳам тарих ва уни яширмаслик керак. Шўролар даврини мустамлакачилик даври дейишмоқда. Хўп, майли, мустамлака давридир, аммо бу даврда ёмонлик билан бир қаторда яхшиликлар ҳам бўлди... Амир Темурни олинг, қанча қон тўкканига қарамай у буюк шахс, буюк саркарда! Ленинни олинг, Сталинни олинг, булар оддий одамлар эмас! Тарихда салбийми ва ё ижобийми из қолдирган инсонлар ва уларни ёшларга шундай тақдим қилиш керак. Танганинг икки томони борлигини унутмаслик керак.


Иқлим ўзгариши муаммоси Ўзбекистонга ҳам ўз таъсирини кўрсатмай қолмайди — ekolog\nНаргис Қосимова, экожурналист, филология фанлари номзоди, ЎзДЖТУ халқаро журналистика факультетининг доценти. У билан суҳбатимиз бугунги экологик фожиалар, уларни келтириб чиқувчи сабаблар, бу борада амалга оширилиши лозим бўлган ишлар хусусида борди.\n– Яқинда “Россия-24” телеканалида дунёнинг сув босиши масаласи атрофлича таҳлил қилинди. Шу пайтгача юз берган дунё тошқинлари тарихига назар ташланди. Боз устига, Сибирь, Европа, Америкадаги ўрмон ёнғинлари ҳақида ваҳимали, айни чоғда афсусланарли хабарлар тарқалмоқда. Нима бўляпти ўзи: Дунёга ўт кетаётгани, уни сув босаётгани тўғрими? Буларнинг барчасига инсон омили сабабми?\n– Дунёдаги барча экологик ўзгаришлар, ҳалокатларга инсон сабабчи, деб ҳисоблайман. Сув тошқинларининг аксарияти глобал иқлим исиши оқибатидир. Ер ўз юзасидаги инфрақизил нурларни фазога қайта чиқармаслик хусусиятига эгадир. Улар ерни иссиқ “кўрпа”га ўраб, иссиқхона самарасини беради ва Ердаги ҳароратни сақлаб туради. Мазкур жараён Ерни ҳаёт учун яроқли қилади. Иссиқхона газларисиз Ер ҳозиргидан тахминан 30 даражага совуқроқ бўлар эди. Аммо афсуски, инсон фаолияти натижасида атмосферага юқорида келтириб ўтилган газлар чиқарилмоқда. Рақамларга эътибор берсангиз, бир кунда дунёда 9 миллиард литр нефть ёқилади. Бунинг натижасида ҳаводаги СО2 нинг миқдори йилига 30 фоизга ортиб бормоқда. Унинг оқибатлари эса қуйидагича: ҳарорат ошиши натижасида музликлар эрийди. Музликлар эриганда океан сувининг ҳарорати ва физик хоссалари, океан оқимлари, мазкур оқимларга боғлиқ бўлган мамлакатларда иқлим, глобал гидрологик цикл ва иқлимни яратувчи глобал жараёнлар ўзгаради. Оқибатда ёғингарчиликлар амплитудасида катта ўзгаришлар юз бериб, у ўта кўп ёғин ёғиши ёки умуман ёғмаслиги билан белгиланади, қурғоқчилик ва тошқинлар сони кўпаяди, табиий офатлар – торнадо, тайфунлар, селлар, кўчкилар юз беради.\nБир қарашда бу унча қўрқинчли бўлиб туюлмаслиги мумкин. Аммо Ерда ҳарорат яна 5 даражага кўтарилса, барча жараёнлар орқага қайтариб бўлмайдиган тус олади ва сайёрамизда ҳар қандай ҳаётга жиддий хавф туғилади. Инсон биологик тур сифатида яшаб қолиши масаласи кун тартибидан ўрин олади. Айни шу сабабли бу муаммо оламшумул аҳамият касб этади.\nИқлим ўзгариши муаммоси Ўзбекистонга ҳам ўз таъсирини кўрсатмай қолмайди.\nАлбатта иқлим ўзгариши натижасида кўрилиши мумкин бўлган зарарни ҳали ҳеч ким ҳисоблагани йўқ. Хўш, бизнинг фаолиятимиз иқлим ўзгаришига таъсир кўрсатадими? Албатта, ҳа. Аввало бу автомобиллардан чиқаётган заҳарли газлар, нефть, газ, кўмир ва ўтинни ёқиш оқибатида ажраладиган СО2, атмосферадаги аэрозоллар, цемент саноати. Шунингдек, деҳқончилик, озон қатламининг юпқалашиши, чорвачиликнинг ривожи, ўрмонларнинг кесилиши ҳам иқлим ўзгаришига таъсир кўрсатади. Мутахассисларнинг фикрига кўра, 1901-2012 йилларда ўртача глобал ҳарорат Цельсий бўйича 0,89 даражага кўтарилган. Бу 1400 йил мобайнидаги энг юқори кўрсаткичдир. Хавотирли томони шундаки, бу жараён давом этиши башорат қилинмоқда. Яъни, 2016-2035 йилларда сайёрамизда ҳаво ҳарорати яна 0,3-0,7 даражага кўтарилиши эҳтимолдан холи эмас. Бунинг оқибатида яқин ўн йилликда қиш чилласида ҳарорат 20-30 даража иссиққа кўтарилиши, ёзда эса ҳавонинг совуб кетишини кузатиш мумкин. Энг ачинарлиси, иссиқхона эффекти оқибатида дунё аҳолисини, хусусан сиз-у бизнинг ичимлик сувимиз бўлмиш тоғлардаги музликларнинг заҳиралари эриши натижасида камайиб боради. 1960 йилдан бошлаб бугунги кунга қадар Ердаги қор ва муз қоплами 15 фоизга қисқарди. Иқлим исиши, яъни ҳаво ҳароратининг глобал ортиши муаммосини бартараф қилиш жуда мураккаб вазифадир. Чунки, бу муаммо ҳам “табиат-инсон-жамият” муносабатларига, яъни учликнинг мувозанатига, уйғун ривожланишига боғлиқдир. Ушбу мувозанат йўлларини топиш ва уни сақлаш учун қуйидаги чора-тадбирларни амалга ошириш лозим:\n— иқлим ўзгариши муаммоси мазмун-моҳиятини чуқур англаш, ер шари аҳолиси, давлатлар, халқаро ташкилотларнинг ҳамкорлигига эришиш;\n— экинзорлардан, айниқса, шолипоялардан метан газининг ажралиб чиқишини камайтирадиган технология ва усулларга эришиш;\n— уй-жой ва биноларни иситишда тежамкор, экологик талабларга жавоб берадиган усулларни жорий этиш;\n— ҳар бир инсонда “Сайёрамиз-умумий уйимиз” туйғуси ва масъулиятини ошириш, экологик маданиятни шакллантириш;\n— маиший чиқиндиларни оқилона бартараф қилиш технологиясини такомиллаштириш;\n— иқлим исиши индикатори ва оқибатларини ҳудудлар доирасида ўрганиш ва уни бартараф қилишнинг географик асосларини излаш ва ушбу мавзуда лойиҳаларни ишлаб чиқиб амалиётга татбиқ қилишдир.\nУмуман олганда, экологик мувозанатнинг бузилиши ва ерлар деградациясининг олдини олиш, биохилмахилликни сақлаш, чўлланиш ҳамда қурғоқчиликка қарши курашишда биологик ресурсларни муҳофаза қилиш талабларига тўлиқ риоя этилишини таъминлаш, шамол ва сув эрозиясига қарши курашиш самарадорлигини ошириш ва атроф-муҳитни муҳофаза қилиш мақсадида:\nбиринчидан, ер ва сув ресурсларини бошқаришдаги иқтисодий механизмлар ҳамда ҳуқуқий асосларни такомиллаштириш ва меъёрий-ҳуқуқий ҳужжатлар талабларига қатъий риоя этилиши устидан назоратни кучайтириш;\nиккинчидан, ер ҳамда сув ресурсларини барқарор бошқариш ва кенг ўрмонларни барпо этиш йўли билан биохилмахилликни сақлаш, озиқ-овқат хавфсизлигини таъминлаш, иқлимнинг ноқулай оқибатларига мослашиш;\nучинчидан, умуман ер тузиш ишлари нафақат тупроқ муҳофазасида, балки давлат ва жамият ҳаётининг барча жабҳаларида зарурий тадбир эканини эътиборга оладиган бўлсак, ҳозирги пайтда экологик мувозанатнинг бузилиши ва тупроқ эрозияси ҳамда ерлар деградациясининг олдини олиш мақсадида “Ер тузиш тўғрисида”ги, “Тупроқ унумдорлиги тўғрисида”ги, “Яйлов тўғрисида”ги қонунларни ишлаб чиқиш ва қабул қилишга эҳтиёж борлиги сезилмоқда.\n– Айрим ҳолатларда экологиянинг ёмонлашуви маълум маънода бизнесни ўйлаб уюштирилади ёки душманлик натижаси деб ҳисобланди. Бу масалада фикрингиз қандай? Умуман олганда, экологик жараёнларнинг давлат ва миллий хавфсизликка таъсири қай даражада?\n– Экология сизу биз, жамият, давлатнинг келажагидир. Унинг ёмонлашуви келажагимизнинг барбод бўлишидир. Бу гаплар сал баландпарвоз туюлиши мумкин. Аммо бугунги кунда Ўзбекистонда табиатга муносабатга бир назар ташлайлик. Экология бўйича қонунлар деярли ишламаяпти. Орқама-кетин қабул қилинаётган қарорлар қоғозда қолиб кетмоқда. Бутун дунё дарахтларни сақлаш, ҳайвонларни ҳимоя қилишга бел боғлаганда, биздаги қуруқ гапларнинг аксарияти қоғозда қолиб кетмоқда. Яқинда жамоатчилик томонидан жуда ҳам кўплаб эътирозлар билдирилган дарахтларни кесишни тўхтатиш мақсадида мораторий (атиги бир йилга) эълон қилинди. Аммо “қимматбаҳо навли дарахтлар” рўйхати эълон қилинмади. Яъни аҳолига охиригача мазкур қарорнинг аҳамияти тўлиқ тушунтириб берилмади. Экология қўмитаси, Экологик партиясининг ўрни экологик муаммоларни ечимини излашда деярли билинмаяпти.\nВилоятларда ижтимоий муаммолар ҳал қилинмаганлиги, яъни кўплаб қишлоқларда газ йўқлиги сабабли дарахтларни, саксовулларни кесиш авж олмоқда. Аммо уларни кесаётган аҳоли келажакда ўзини яшашини таъминлаш учун ўрнига ҳеч бўлмаганда битта дарахтни экишни ўйламайди. Зеро, ҳар бир қишлоқдаги хонадон ўзини қишда ўтин билан таъминлаш учун томорқасининг бир қисмида терак етиштирса, атрофдаги манзарали, мевали дарахтларнинг кесилишини олди олинган бўлар эди. Яна бир масала Қизил китобга киритилган ҳайвонларга бўлган муносабат. Охирги пайтлари Қашқадарё ва Наманганда Қизил китобга киритилган айиқларнинг ўлдирилиши, ижтимоий тармоқларда узумини егани учун қушни осиб қўйиб ураётган боғбон, Наманганда (тахминан) итни қамаб қўйиб ёқиб юборганлар, Қувада гуруҳ бўлиб, ит ва мушукларни азоблаб ўлдираётган болалар, Самарқандда атайин алабай зотли итни босишга уринаётган ҳайдовчилар, сўнг эса ички ишлар ходими томонидан бечора итни уриб ўлдирилиши, Андижонда ноёб оқ турнани отиб, Инстаграммда мақтанаётган шахснинг сурати ва ҳоказолар жамиятимизда табиатга нисбатан ваҳшийлик кучайиб бораётгани, жамиятимизда экологик онг шаклланмаганлигини кўрсатади. Аммо уларнинг бирортасига қонуний чора кўрилмади, жазога тортилмади. Балки, бечора жониворлар “қутирган”га чиқарилиб, жиноятчиларнинг қилмиши оқланди. Келажакда биз қандай жамият бўлиб шаклланамиз? Фарзандларимизга қандай ўрнак бўлаяпмиз? Руҳшунослар ҳайвонларга нисбатан болаликдан ваҳшиёна муносабат келажакда уларнинг жиноятчи бўлиб етишишларига замин яратишини аллақачон исботлашган. Диний томондан олиб қаралганда ҳам ҳайвон ва ўсимликларга ваҳшиёна муносабат исломда қораланади. Аллоҳ таоло Қуръони каримда ер юзидаги барча нарсаларга, жумладан, ҳайвонот дунёсига қандай муносабатда бўлиш лозимлигини муфассал баён қилиб берган. Кўпгина оятлар мусулмонларга Аллоҳ таолонинг ҳайвонот оламини яратиш мақсадини тушунтириб беради. Уларни ҳайвонот дунёсини муҳофаза қилишга ва ўрганишга даъват қилади. Қуръони карим ҳайвонот дунёсидан инсон қандай фойда олиши мумкинлигини, жонзотларни қай тарзда тарбия қилиш кераклигини уқтиради; арзимас туюлган, оддий жониворларда учрайдиган илоҳий қудратни кўриш ва ундан ибрат олишга чақиради.\nАҳоли пунктлардаги қаровсиз уй ҳайвонларининг аянчли аҳволини айтмаса бўлади. Йирик шаҳар ва вилоятлар ҳокимиятларининг қошларидаги Ободонлаштириш бошқармаларида дайди ҳайвонларни ушлаш бригадалари мавжуд. Вазирлар Маҳкамасининг “Қаровсиз қолган ҳайвонларни тутиш ва сақлаш билан боғлиқ хизматлар фаолиятини такомиллаштириш чора-тадбирлари тўғрисида”ги қарорига асосан кўчада юрган ит ва мушуклар тутилиб, қафасларда аралаш 5 кунгача сувсиз, емишсиз сақланади. Улар соғми, касалми текширилмайди. 5 кунда ўз ажали билан ўлгани ўлади, ёки темир ва бошқа оғир нарсалар билан уриб ўлдирилади. Шаҳар ва туман ободонлаштириш бошқармалари ҳузуридаги қаровсиз қолган ҳайвонларни тутиш бригадаси вакиллари томонидан ҳайвонларга нисбатан бениҳоя шафқатсизлик (соп, таёқлар, арматура билан уриш) кўпинча болалар ва кекса фуқароларнинг кўз ўнгида содир этилмоқда. Масалан, Навоий шаҳрида ҳайвонларни отиш аҳоли кўз ўнгида содир бўлган. Жиззах вилоятининг Пахтакор туманида ҳайвонларни отиш сутканинг кундузги вақтида вояга етмаганлар кўз ўнгида амалга оширилган. Ҳайвонларни тутишда азоб берувчи, шафқатсизларча, шу жумладан қўл-оёқларни узиб олиш, турли қаттиқ предметлар билан калтаклаш қўлланилган. Масалан, Тошкент вилоятининг Чирчиқ шаҳрида ҳайвонларни тутиш вояга етмаган шахслар ва кекса фуқаролар кўз ўнгида тўқмоқлар ва арматура қўлланилган ҳолда шафқатсиз тарзда амалга оширилган. Сирдарё вилоятида ва Наманган, Бухоро, Самарқанд (Шарқ таронаси фестивали олдидан) шаҳарларида ҳайвонлар заҳарли кимёвий воситалар билан заҳарланган. Яқинда ҳайвонларга озор бериш, ўлдирилишини олдини олиш бўйича Маъмурий Кодекснинг 111 моддаси кучайтирилган эди. Аммо қонун негадир бу бригадалар учун ишламайди. Чунки Вазирлар Маҳкамасининг 202-сонли қарори ҳамон ўз кучида. Энг ёмони қаровсиз жониворларнинг Ободонлаштириш бўлимларига топширилиши, уларга ЧИҚИНДИ сифатида қаралишига ва йўқ қилинишига олиб келинмоқда. Ривожланган мамлакатларда бу муаммо ҳар бир ҳудудда жониворларга бошпаналар ташкил этиш, тутилгач, у ерда уларни ветеринария кўригидан ўтказиб, касал бўлса даволаб, стериллаш, ювиб-таралгач, уларга янги эга қидириш орқали амалга оширилади. Бундай тартиб Европа, Сингапур, Туркия, Корея, Малайзия, Япония мамлакатларида 50 йилдан бери амалда.\n– Экологик вазият ҳақида сўз кетганда беихтиёр экологик онг ҳақида ўйлайсан киши. Инсониятнинг ҳозирги ҳолати кесилаётган шохда ўтириб арра тортаётган Афандини эслатмайдими?\n– Экологик онг ўз ичига ёшликдан табиатга тўғри муносабатнинг шаклланишида кўринади. Яъни табиат биз учун хизмат қилиши, ҳайвон ва жониворлар одамларнинг ҳудудларида яшаётгани эмас, аксинча биз уларнинг ҳудудида яшаётганлигимизни ҳис қилишни тарбиялашдан бошланади. Зардуштийлик дини энг “экологик” дин бўлган. Тўрт унсур – сув, ҳаво, олов ва тупроқ тозалигини сақлаш, уларни ифлослантириш учун эса улкан гуноҳ бўлиб, жазо муқаррар бўлган. Бу муқаддас “Авесто” китобининг ҳар бир бандида кўринган. Юқорида айтганимдек, Исломда ҳам табиатга ваҳшиёна муносабат кескин қораланади. Аммо оилада экологик тарбиянинг берилмаслиги, таълим муассасаларида экология борасида соатларнинг ўта камлиги, атроф-муҳитга зарар етказиш борасидаги жарималарнинг пастлиги, экологик йўналишдаги ташкилотлар фаолиятининг сустлиги, бу соҳада коррупциянинг кенг ёйилганлиги (пора эвазига ноёб қуш ва жониворларни ов қилиш, дарахтларни кесишга рухсат берилиши), қатъий экологик сиёсатни амалга оширилмаётганлиги бевосита саволдаги шохда ўтириб арра тортаётган Афандини эслатади.\nЭкологик дунёқараш деганда, аввало, табиатга меҳр билан муносабат тушунилади. Аслида экологик дунёқараш табиатни муҳофаза қилиш ҳақидаги илмий-назарий билимлар мажмуаси, ҳукмрон иқтисодий, сиёсий, маънавий қарашларни ва оддий кундалик тасаввурларини ўз ичига олади. Шунингдек, ҳар бир инсон, тадбиркор бирор ишни қилишдан олдин “ўзимнинг хатти-ҳаракатим қанчалик табиатга зарар етказади?” деб ўйлаб кўришида кўринади. Аксариятимиз эса фақат ўзимизнинг фаровонлигимиз, бугунги кунимизни ўйлаб иш тутамиз. Афсуски давлат миқёсида “валюта келтирадиган” корхоналар табиатга зарар етказилса ҳам, уларнинг фаолияти тўхтатилмайди. Биргина Қорақалпоғистон Республикасида Қуйи Амударё биосфера резервати ёнгинасида жойлашган “Қорақалпоқ цемент” АЖнинг 2 та заводидан чиқаётган зарарли чиқиндилар шамол йўналишини ўзгартирса мамлакатимизда ўта ноёб ҳисобланган, резерват ҳудудидаги мавжуд ўсимликлар ва Бухоро буғуси каби ноёб жониворларнинг устига ёғилади. Ҳайвонлар эса юнгларини ялашади. Цемент кукуни уларнинг ички аъзоларини ишдан чиқаради. Мутахассисларнинг айтишича, айнан заводнинг фаолияти оқибатида биосфера резерватида туронғил, жийда каби дарахтларнинг қуриши кузатилмоқда, ҳайвонот дунёси соғлиғига зарар етказилаётир. Биосфера резервати шунингдек сувсизликдан азоб чекмоқда. Маъмуриятнинг айтишича, уларда сув чиқариш учун насос бор, аммо уни ишлатиш учун 2 км.га электр сими тортилиши зарур, бунга эса маблағ етишмайди. Натижада сувсизликдан ноёб ўсимликлар қуриб бормоқда. Балки Қорақалпоғистон ёки Хоразмдан мард ҳомий-тадбиркор топилиб, бу муаммони ечимига ёрдам берар? Бундай мисоллар жуда ҳам кўп. Хўш, келажакда биз авлодларга қандай Ўзбекистонни қолдирамиз?\n– Бир ҳамкасбимиз Чортоқ туманидаги “Шодлик” оромгоҳида ёзги таътилни ўтказаётган қорақалпоғистонлик болалар тунда идишдаги сувларни қучоқлаб ётишганини сўзлаб берганди. Демоқчиманки, сувни олдида турган, хонасида сув чиқиб турган киши сувнинг қадрига етармикан? Яқин келажакда халқимиз онги шу даражада кўтарилишига кўзингиз етадими? Биз сувимиз исроф бўлмаслиги учун қандай мажбурий-қонуний ишларни амалга оширишимиз керак?\n– Сув муаммоси алоҳида оғриқли мавзу. Орол фожиаси ҳақида кўп ва ҳўп гапирилди. Аммо бу билан энди денгизни қайтариб бўлмайди.\nМамлакатимизда 92 фоиз ишлатиладиган сув ҳажми қишлоқ хўжалигига тўғри келади. Сув кўп истеъмол қиладиган ғалла, шоли ва маккажўхори етиштиришга чучук сувнинг 27 фоиз сарфланади. Тадқиқот натижасига кўра, гўшт ишлаб чиқаришга 22 фоиз, сутга 7 фоиз сув сарфланиши аниқланган. Айнан бирор маҳсулотга сарфланадиган сув “виртуал сув” деб аталади. Ва сувни тежаш ҳақида гап кетганда айнан “виртуал сув”ни тежаш лозим. Бу борада аҳолининг билимини хабардорлигини ошириш лозим. Келинг, мана бу фактларга назар ташлайлик.\n— Чучук сув захирасининг 70-90 фоизи ривожланаётган мамлакатларда экинларни етиштириш учун ишлатилади;\n— Кундалик эҳтиёжни қондириш учун аҳоли жон бошига кунига 50 литр сув керак (Дублин тамойиллари,1992);\n-1 кг гуруч етиштириш учун 3000 л сув зарур;\n-Битта буханка (400 грамм) нонга кетадиган унни етиштириш учун 550 л сув керак;\n-Ривожланган мамлакатларда 100 грамм мол гўшти ишлаб чиқариш учун ўртача 7000 л сув ишлатилади;\n-Икки ёки ундан ортиқ мамлакатга тегишли ер ости сувларидан тежамсиз фойдаланилаётган 263 дарё ҳавзаси мавжуд;\n-Сув исроф қилиниши сабабли Ҳиндистондаги 25 фоиз ҳосилнинг тақдири доим хавф остида туради.\nВиртуал сув ҳақида гап кетганда албатта яна бир атама “сув изи” ни тилга олмоқ жоиз. Сув изи деганда маҳсулот ишлаб чиқариш ва хизматлар учун кетадиган умумий сув ҳажми тушунилади. Сув изи маълум бир вақт ичида ишлатилган ёки ифлослантирилган сув ҳажми бўлиб, бунда сувни нафақат тўғридан тўғри, балки билвосита ишлатилиш ҳам назарда тутилади. Сув изи концепцияси 2002 йилда Голландия университетининг мутахассислари Твенте Эриен Хокстр ва Месфин Меконнен томонидан ишлаб чиқилган бўлиб, бугунги кунда ишлаб чиқаришга кетадиган ва истеъмол учун сарфланадиган сув изи фарқланади. Истеъмол учун сарфланадиган сув изи барча истеъмолдаги маҳсулотлар ва хизматлардан қоладиган сув изини ўз ичига олади. У ўз навбатида ички, яъни давлатнинг ўз сув захираларидан фойдаланишни, ташқи – экспорт қилинадиган маҳсулотлар ишлаб чиқаришига кетадиган сув ҳажмини назарда тутади. Сув изи битта ёки бир гуруҳ одамлар, конкрет маҳсулот ёки хизмат, корхона ёки иқтисоднинг бутун бир тармоғи, ҳудуд ёки давлат миқёсида ҳисобланиши мумкин.\n– Ҳозирги ёшларда ёвузликка мойиллик, ёвузликни ёқтириш васвасаси кучайиб бормоқда. Бу ниҳолларнинг синдирилишидан тортиб азим чинорларнинг кесилишида бир чумчуқ боласига озор етказишдан каттакон айиқни ўлдириб, мазза қилишда намоён бўлмоқда. Айтинг-чи, бу жараённи қандай тўхтатиш мумкин? Дунё тажрибасида бундай жараёнлар қандай бошқарилган ва уларга қарши қандай таъсирчан чоралар кўрилган?\n– Аввало юқорида айтганимдек, таълим муассасаларида экологик дарсларни кўпайтириш лозим.\nХалқаро тажрибани ўрганиш шуни кўрсатадики, бир қатор мамлакатларда ҳайвонларга нисбатан шафқатсиз муносабатда бўлиш билан боғлиқ жиноятларни содир этганлик учун жиноий жавобгарлик ҳам назарда тутилган (Беларусь Республикасининг Жиноят кодекси – 3391-модда, Россия Федерациясининг Жиноят кодекси – 245-модда, Қозоғистон Республикасининг Жиноят кодекси – 316-модда, Украина Жиноят кодекси – 299-модда). Шунингдек, АҚШ, Буюк Британия, Италия, Польша, Япония, Ҳиндистон ва бошқа давлатларнинг қонун ҳужжатларига мувофиқ ҳайвонларга нисбатан шафқатсиз муносабатда бўлиш жиноят, деб ҳисобланади ва катта миқдорда жарима солишга ёки озодликдан маҳрум қилиш кўринишидаги жазо қўлланилишига сабаб бўлади. Ушбу қонунларнинг мақсади инсонларни ҳайвонларга нисбатан ҳар қандай кўринишда зўравонликдан тийиб туриш ва бундай ҳаракатлар учун жазони кучайтириш йўли билан ҳайвонларни уларга нисбатан шафқатсиз ва нотўғри муносабатда бўлишдан ҳимоя қилишдан иборатдир. Кўпчилик қонунлар этика тамойилларни белгилаб, уларнинг мақсади нафақат ҳайвонларни ҳимоя қилиш, балки инсонларни инсонпарварлик хулқ-атвори ва тафаккур тарзи йўлида тўғри ушлаб туриш эканлигини ҳам эътироф этади.\nАввало экологик маданият оиладан бошланиши лозим. “Қуш уясида кўрганини қилади” деганларидек, аксарият ҳолатда фарзанди қўлидаги чиқиндини дуч келган жойга улоқтирса, дарахтнинг шохини синдирса, жониворларга озор берса, ёнида бўла туриб, ота -оналари индамайди, танбеҳ бермайди. “Болада, болалигига боради” деб, қўя қолишади. Кўчада индамай ётган ит ёки мушукни узоқдан кўришса, “Борма тишлайди, тирнайди” деб, жониворга талпинган гўдакда уларга нисбатан адоват ҳиссини уйғотишади. Аксарият ҳолатда фарзандларга ўрнак бўлган ҳолда, ўзлари қўлидаги сигарет қолдиғи, музқаймоқ қоғози, ичимлик баклашкаси ёки шишасини ерга, ариққа ташлашади. Бугун зудлик билан мактабгача таълим, ўрта, ўрта-махсус, олий таълим тизимига – қайси йўналиш бўлишидан қатъий назар экология фанларини киритиш зарур. Чунки айнан экология бу бугунги кун ҳаётимиз, келажагимиз демакдир. Тўғри ўрта таълим тизимида “Табиатшунослик”, “Экология” фанлари бор. Аммо уларнинг соати камлиги, шунингдек мазкур фанлардан бевосита мутахассислар дарс бермаслиги етарли натижани бермаяпти. Биргина Ўзбекистонда қаровсиз ҳайвонларга нисбатан аҳолининг муносабатини олайлик. Ҳайвонларга нисбатан инсонпарварлик муносабатида бўлиш – бу тараққий этган жамият маданиятининг ажралмас ва ўта муҳим бўлган қисмидир. Криминология, психология, суд психиатрияси соҳасидаги олимларнинг ўтказган тадқиқотлари шуни кўрсатадики, ҳайвонларга нисбатан шафқатсиз муносабатда бўлаётган шахслар кўпинча потенциал жиноятчилар бўладилар ва ҳуқуқ-тартибот органларининг жиддий эътиборига лойиқдирлар. Тадқиқотларнинг кўпчилиги шуни кўрсатадики, маньяк-қотил 8-12 ёшданоқ шакллана бошлайди. Агар илгари болаларнинг ҳайвонларни таҳқирлаши асосан оиладаги номақбул вазият туфайли тарбиядаги нуқсон сифатида талқин этилган бўлса, ҳозирги кунда олимларнинг сўнгги маълумотларига кўра, шафқатсизлик ва тажовузкорлик учун алоҳида ген жавоб беради. Болалик ёшида ушбу ген маълум бир вазиятларда психопатияга олиб келиши мумкин. Сингапурда жамият болалар тарбияси юзасидан муаммоларга дуч келганида мамлакат бош вазири Ли Куан Юнинг ўтказган ислоҳотлари натижасида мактабларда ўсимлик ва ҳайвонот дунёсига меҳрни кучайтириш борасида экология дарслари сони оширилди. Ҳайвонларга шафқатсиз муносабатда бўлган ота-оналарини уларнинг ўз фарзандлари уялтира бошлашди. Сингапурда айнан уйсиз ҳайвонларни ҳимоя қилиш борасида кампаниялар бошланди. Натижада ўсмирлар ва болалар амалга ошираётган жиноятлар сони кескин камайди. Ўзбекистон 1995-йилда “Биологик хилма-хиллик тўғрисида”ги халқаро Конвенцияга қўшилган ва бу билан ўз ҳудудидаги ҳайвонот ва ўсимлик оламини ҳимоя қилиш мажбуриятини олган. Шундай экан, ҳайвонларни ваҳшийларча қирадиган ана у одамсимонларни аввало Қизил китобга киритилган, овланиши тақиқланган ҳайвонни овлагани учун, ана ундан кейин ҳайвонларга шафқатсизларча муносабатда бўлгани учун, ваҳшийлигини видео орқали ижтимоий тармоқларда тарқатиб қирилиб кетиш хавфи остида бўлган Ҳимолай қўнғир айиқларининг бундан кейинги ҳаётини янада хавф остида қолдиргани учун албатта жазоланиши шарт!\nЯқинда аҳоли томонидан Парламентга муҳокама учун таклиф киритиш имконини берувчи “meningfikrim” порталига мактабларда ўқитиладиган ботаника, зоология, физика, кимё, алгебра фанларини қисқартириб бунинг ўрнига одамларга фойдаси тегадиган этика, овқатланиш, жамоат транспортида юриш маданияти ҳақидаги фанлар киритилиши борасида таклиф қўйилди. Таклиф муаллифининг фикрича, ушбу фанлар керакcиз бўлиб, одам ҳаёти давомида деярли ишлатилмайдиган фанлар экан. Мана бу бизнинг энг сўнгги нуқтамиз бўлса керак! Шунинг учун, кўрилаётган чоралар, шу жумладан қабул қилинаётган қонунлар, тарбиявий усуллар ҳайвонларга, ўсимликларга ёйинки бутун табиатга нисбатан инсонпарварлик маданиятини ва масъулият ҳиссини шаклланишига хизмат қилиши керак. Биз инсонлигимизни, Она табиатнинг устуни эмас, аксинча унинг бир бўлаги эканлигимизни унутмаслигимиз лозим.


Панжоби ҳақида — У ким, бу нима — QOMUS.INFO\nQOMUS.INFO > П ҳарфи > ПАНЖОБИ\nПАНЖОБИ, панжоб тили — ҳинд (ҳинд-орий) тилларидан бири. Ҳиндистондаги Панжоб штатининг расмий тили; шунингдек, Покистоннинг айни номдаги вилоятида тарқалган. Сўзлашувчиларнинг умумий сони 90 млн. кишидан ортиқ (Ҳиндистонда 30 млн. га якин, Покистонда 60 млн. дан кўпроқ). Асл Панжоби (шарқий Панжоби) бир қанча лахжаларга бўлинади; уларнинг асосийлари: мажҳи (адабий тилга асос бўлган) ва догри (алоҳида хусусиятларга эга бўлиб бормоқда). Унга лингвистик адабиётларда «лаҳнда (ленди)» деган умумий ном олган ғарбий панжоб тиллари ва лаҳ-жалари қўшилиб кетади.\nТузилишига кўра, Панжоби ҳиндий ва урду тилларига яқин. Аслида агглютинатив тил бўлган Панжобида кейинчалик флексия ҳам ривожланган. Лексик, грамматик жиҳатлари ҳиндий тилига ўхшасада, фонетик жиҳатдан ундан кескин фарқ қилади. Панжобида чўзиқ ва қисқа унлилар, ўзига хос ундош товушлар бор; сўз урғуси кучли. Отлар 2 жинс ва 6 келишик шакллари билан ўзгаради. Луғат таркибининг тахм. 60%ини қад. ҳинд тилига мансуб сўзлар ташкил этади. Унда араб, форс, туркий ва инглиз тилларидан ўзлашган сўзлар ҳам анчагина.\nПанжобида яратилган дастлабки бадиий асарлар 12—13-а. ларга тааллуқли бўлсада, у асосан 16-а. дан ривожланган. П. Ҳин-дистонда ҳиндий тили, Покистонда урду тили таъсирида ривожланмоқда. П. Ҳин-дистонда сикхлар томонидан 16-а. да яратилган гурмукҳи ёзуви ҳамда деванагаридан, Покистонда араб алифбоси асосидаги урду ёзувидан фойдаланади.


АҚШ суди президентнинг Болтон китобини тақиқлаш илтимосини рад қилди\n25 октябр 2020, Тошкент вақти: 01:18\nЖон Болтон 2018 йилнинг апрелидан 2019 йилнинг сентябригача Трампнинг маслаҳатчиси бўлган эди.\nАҚШ Федерал суди Дональд Трамп маъмуриятининг миллий хавфсизлик бўйича президент собиқ маслаҳатчиси Жон Болтон китобини нашр этишни тўхтатиш илтимосини рад қилди.\nВашингтон округ суди судьяси Ройс Ламберт эълон қилган 10 саҳифали ажримда таъкидланишича, президент маъмурияти Болтон китобини нашр этишни тўхтатиш учун етарли даражада далил-исботларни тақдим эта олмаган.\nТрамп собиқ маслаҳатчисининг мемуарлар китоби 25 июндан сотувга чиқарилиши кутилмоқда. Ўтган ҳафтада АҚШнинг учта энг йирик газетаси - "Washington Post", "New York Times" ва "Wall Street Journal" Жон Болтон мемуарларидан парчаларни эълон қилган эди.\nДональд Трамп маъмурияти 17 июнда Болтон китобини нашр этишни тақиқлаш илтимоси билан судга мурожаат қилганди. Трамп маъмуриятининг билдиришича, Болтон китобида миллий хавфсизликка оид махфий маълумотлар мавжуд.


Британиялик боксчи 2 ёшли қизининг туғилган кунига 140 минг доллар сарфлади\nДобавлено: 07.06.2016, 14:27\nБуюк Британияда яшовчи, асли покистонлик бўлган боксчи Амир Хон икки ёшга тўлган қизининг туғилган кунини нишонлаш учун 140 минг доллар сарфлади, деб хабар қилди “Lenta.ru” нашри.\nНашрнинг хабар беришича, туғилган куни Болтонда, маҳаллий “Болтон Уондерерс” футбол клуби шуғулланадиган “Макрон Стэдиум” майдонида ўтказилиб, тантанага 250 киши таклиф қилинган. Байрам учун улкан торт тайёрланган, майдонда болалар учун турли қизиқарли каруселлар ўрнатилган.\n29 ёшли Амир Хон ва унинг 24 ёшли рафиқаси Фаряллар қизлари учун ҳар қанча пул сарфламасинлар, бу оилаларига фақат фойда келтиради, деб ҳисоблашади. “Ахир мен бу пулларни қизим бекаму-кўст вояга етиши учун ишлаб топяпман”, дейди спортчи. Аммо унинг рафиқаси энди бундай катта тантанани қизи 16 ёшга тўлганда ўтказишни режалаштирганини билдирди.\nАмир Хон биринчи ўрта оғирлик тоифасида жанг қилади. У Фарял Махдумга 2013 йилда уйланган. Нью-Йоркда ўтказилган никоҳ тўйига бир миллион доллардан ортиқ пул сарфлаган. Тўйга 400 киши таклиф этилганди. Бундан ташқари туғилиб-ўсган Болтон шаҳрида ҳам тўйни давом эттириб, яна 4 минг кишини таклиф этган эди.


Россияда биринчи исломий телеканал ўз фаолиятини бошлади. - BBC News O'zbek\nРоссияда биринчи исломий телеканал ўз фаолиятини бошлади.\nImage caption Президент Медведев исломий телеканал очиш ғоясини қўллаб-қувватлаган\nРоссияда илк исломий телеканал ўз фаолиятини бошлаган.\nТелеканал дастурларида Ислом ақидаси ва моҳияти ҳамда маданий- маърифий мавзуъларга асосий эътибор қаратилиши айтилади.\nБиринчи исломий телеканал, мусулмон раҳбарларига кўра, Россияда Исломга боғлиқ муаммоларни бартараф этишга хизмат қилади. Биринчи исломий телеканал ҳозирча синов тарзида ўз фаолиятини бошлаган.\nШу кунларда ўз кўрсатувларини сунъий йўлдош орқали эфирга узатишни бошлайди.\nТелеканал бош директори Фарит Фарисовнинг айтишича, исломий масалаларни ёритувчи оммавий телеканал дастурлари Россия қатори МДҲ давлатларига ҳам узатилади.\n"Телеканалнинг асосий мақсадларидан бири Россия Федерацияси ва қўшни давлатлар томошабинларига Россиядаги анъанавий ислом қадриятларини етказишдир. Дастурларимиз мусулмонлар ҳаётининг турли қирраларини ёритади. Бундан ташқари, болалар учун махсус кўрсатувлар бериб борилади", - дейди телеканал бош директори Фарит Фарисов.\nРоссияда исломий телеканал ташкил этиш ғояси илк бор 2009 йилнинг августида Президент Дмитрий Медведев томонидан қўллаб-қувватланган эди.\nЎшанда Президент Медведев биринчи исломий телеканал Россияда анъанавий Исломни тарғиб этиш ва хусусан, ёшлар тарбияси учун зарур эканини урғулаган.\nМосквалик ёзувчи Ринат Муҳаммадиевнинг айтишича, Ислом телеканали Россиянинг мусулмон дунёсидаги обрўсини кўтаришга ҳам хизмат қилиши мумкин. "Исломий телеканалнинг очилиши Россияда Ислом тарақақиёти йўлидаги муҳим қадам саналади. Шу билан бирга, Россиянинг халқаро обрўсини оширишга ҳам хизмат қилади, деб ўйлайман", -дейди Ринат Муҳаммадиев.\nЎз навбатида москвалик мустақил журналист Назифа Каримованинг фикрича, янги телеканал фаолияти Россияда Ислом билан боғлиқ муаммолар ўткирлашган пайтга тўғри келмоқда.\n"Мисол учун Москвада янги ҳоким Сергей Собянин тайинлангандан кейин мусулмонлар учун қатор муаммолар юзага келди. Масжид қурилишларига ижозат берилмаяпти. Мусулмонлар, хусусан, қафқосликларга ёвқараш кучайган. Миллатчилик кайфиятлари кучаймоқда. Менимча, телеканал Ислом дини фазилатларини тарғиб этиш қатори, холис ва мухолиф фикрларни бериб бориши лозим", -дейди журналист Назифа Каримова. Сўнгги ойларда Москва, Калининград каби шаҳарларда мусулмонларнинг масжид қуриш режалари маҳаллий аҳоли ва рус миллатчиларининг норозилик чиқишларига сабаб бўлган.\nМоскванинг "Текстилчилар" минтақасида маҳаллий ҳокимият масжид қурилишига ижозат бермади. Телеканалнинг молиявий жиҳатдан қандай таъминланиши ҳозирча ноаниқ.\nРоссия Мусулмонлар Кенгаши расмийларига кўра, телеканал қисман мусулмон ишбилармонларнинг хайрия ёрдамлари асосида фаолият олиб боради.


Муҳаббат қурбонлик талаб қилганда…(ҳаётий воқеалар)\nKo'rildi: 2940 Qo'shildi: 02-12-16\nҚариндошлар ҳам ҳар кўрганда “Қачон турмушга чиқасан, энди. Ҳалиям ўз шаҳзодангни кутаяпсанми?”, деяверишларидан безор бўлиб анчадан бери холам айтаётган йигит билан учрашувга чиқишга розилик билдирдим. Холам айтганидек “у ўқиган, кейин карьера қилган, уй олиб, машиналик бўлгачгина оилалик бўлишни режалаштирган ҳисоб-китобли йигит” экан. Худди менга ўхшаган. Ундан олдин ҳеч бўлмаса бир суратини кўрай, дедим. Менга суратдан истарали, юзларида чуқур кулгичлари кўриниб турган, хушбичим бир йигит қараб турарди. Айниқса унинг кўзлари жуда чиройли эди. Мен уни кўришим билан ҳушдан кетиб қолай дедим. Оҳ, йигит кишиям шунақа дилбар бўладими? Лекин у ҳам мени ёқтирармикан? Хуллас учрашув куни белгиланди. Биз шаҳар марказидаги хиёбонлардан бирида учрашиб, кейин бирон ерда овқатланиб олишга келишдик.\nМен бир неча кун халоватимни йўқотдим, турсам ҳам, ўтирсам ҳам ўша нотаниш йигит ҳақида ўйлайман, у ҳақида хаёл сураман, ақли, фикрлари ҳам ўзидек чиройли бўлса, уни ўлақолсам ҳам қўлдан чиқармайман. Ишқилиб, мени ҳам ёқтирсинда.\nИшдан келаётиб, баланд пошнам йўлдаги чуқурликка кириб, оёғим қайилиб, йиқилиб тушдим. Одамлар келиб, туришимга ёрдам беришди. Оёғимни ерга қўёлмасдим, шифохонага кетдим. Рентген текширувидан кейин доктор тўпиғим дарз кетгани ҳақида менга хабар берди, “гипс қилиш керак, ҳозироқ”. Кўз олдин қоронғулашиб кетди. Гипс билан қанақа учрашув бўлади? То мен тузалиб, оёққа туриб кетгунимча у кутиб турармиди? Йўқ, мен нима бўлса ҳам учрашувга боришим керак. Докторга оёғимни қаттиқ қилиб боғлаб қўйишларини сўрадим, гипсга эса эртага келишимни айтдим.\nКечаси билан онам оёғимга тухум боғлаб, шўр пахта қилиб чиқдилар. Мен эса оғриқ қолдирадиган дорилардан бир дунёсини сумкамга солиб олганча, учрашувга отландим. Оқсоқланиб юрган одам, уни кўришим билан оёғим дарди ҳам эсимдан чиқиб, текис юриб кетдим. Биз хиёбонни бироз айландик, кейин шаҳримиздаги энг яхши ресторанлардан бирига йўл олдик. У хиёбондан унча узоқ бўлмагани учун, Анвар пиёда боришни сўради. Мен қанақа қилиб йўқ дея олардим. Сув келтириб беришини сўраб, беркитиб, оғриқ қолдирувчи доридан иккитасини ичиб олганча, йўлга тушдик. Кейин ресторандаги кечки овқат, мен дам-бадан шишиб, бутун танамга оғриқ бераётган оғриқни енгиш учун дорини паққос тушираману, яна жилмайишга тушаман. Хуллас, учрашувимиз кўнгилдагидек ўтди, назаримда. У менга ростанам ёқди, у мен шунча узоқ вақт кутган одамнинг ўзи бўлиб чиқди. Назаримда мен ҳам унга ёқдим. Учрашувдан у мени машинасида уйимизгача ташлаб кетди. Яхшиям, подъезд олдигача олиб келди, акс ҳолда кўча бошида йиқилиб қолишим ҳеч гап эмасди. Мен уйга келганимда рангим оқариб, ҳушдан кетиб қолгудек аҳволда эдим. Онам мени кўриб, қўрқиб кетдилар. Эртаси куни касалхонага бориб, оёғимга гипс қўйдирди. Яна орадан икки ой ўтиб тўйимиз бўлиб ўтди. Мен Анвар акамни ўша суратларидан кўриб севиб қолганман ва улар учун қаттиқ оғриқни ҳам енгганман. Кейинроқ бу воқеани уларга айтиб берганимда, роса кулганлар. “Ўшанда, нега бу қиз бунча рангпар, ранги ўчиб кетгандек экан деб роса ўйлаганман. Бунинг сабаби шунда эканда. Тоқатингизга қойил, мен бунақа қилолмаган бўлардим”, дедилар. “Мен бу оғриқларга чидамаганимда, бугун бирга бўлармидик-йўқми, буни худо билади”, дедим мен ҳам эримга энг гўзал табассумимни бахш этиб…\nСарвар Маликага бир қарашдаёқ ёққан, бу бир қарашдаги муҳаббат эди! Сарварга ҳам Малика ёққанди. Лекин дўстлик ва муҳаббат орасида Маликанинг 30 кило ортиқча вазни турарди. Сарварни кўпроқ қомати келишган, озғин қизлар қизиқтирарди. Маликага улар билан баҳс бойлаш қаёқда дейсиз? Бир куни Сарвар навбатдаги қизидан кўнгли қолганлиги ҳақида гапириб туриб, бехосдан, агар қизларни ички дунёсига қараб танлаганида, албатта Маликани танлаган бўлишини айтиб юборади. Малика юрагида қанақадир умид учқунлари уйғонади.\nУ бутун иродасини муштига тугиб, озиш учун қатъий киришади. Ёғсиз овқатлар, сабзавотли бўтқалар, буғда пиширилган котлеталар, тери осилиб қолмаслиги учун жисмоний машқлар. Уқалаш муолажалари, сузиш, рақс. Дугоналари ҳам уни қўллай бошлашди, унинг олдида овқат ҳақида умуман гапирилмасди, ортиқча нарса ейилмасди. Орадан икки ойча вақт ўтиб Малика ўз гардеробини буткул ўзгартирди. Сарвар эса Малика унинг учун қандай қийноқларга чидаётганидан бехабар, унинг кундан кунга кўркамлашаётганидан ўз ҳайратини яширолмасди. “Нима биронтасини севиб қолдингми, нега бунақа кескин ўзгариб қолдинг?”, дерди у ҳазил аралаш. Малика эса бир сўз демай, шунчаки сирли жилмаярди…\nОрадан ярим йил ўтгач, бир кун Сарвар бахтдан ял-ял ёниб турган кўзлари билан Маликага ниҳоят уйланишга қарор қилгани ҳақида гапирди. Негадир бу гапдан Маликанинг юраги гупурлаб уриб кетди. Сарвар чўнтагидан қутичага жойланган чиройли узукни кўрсатиб, “Сен менинг энг яқин, ишончли дўстимсан, Малика. Қани айтчи, бу узук мен севган қизга ёқармикан?”, деди.\nМалика ҳамон мана шу тартибда яшайди, спорт, рақс билан шуғулланади. У ўз мураббийига бефарқ эмас, унинг кўзларида пайдо бўлган қанақадир учқун ўзи ҳам унга ёқишини билдириб қўярди. У Сарварсиз ҳам яшай олди, Малика ундан кўра минг чандон кўркамроқ ва яхши йигитга кўнгил қўйди. Лекин ўшанда Сарвар унинг сирли жилмайиши тагидаги маънони илғай олмади, ҳақиқатдан ҳам уни муҳаббат шунақа ўзгартирганди…


18 июн 2019, Тошкент вақти: 06:26\nСЎХ. “Фарғона вилоятти Сўх туманидан мактуб йўлламоқдаман. Икки кунча олдин туманимизда бир қоп ун нархи 80 минг сўм, бир шиша ёғ 35 минг сўмга чиқди. Мактаб дарсликлари ижараси бир болага 30-35 минг сўмни ташкил қилади. Ҳали яна рўзғорга керак бўладиган юз бир харажат бор! Ўртача ойлик 350 минг сўм бўлган шароитда 2-3 болани боқиш қанчалик оғир эканини тасаввур қилаяпсизми?\nПрезидент ҳар доим “Халқ биздан рози бўлсин”, дейди. Лекин бу ойлик билан қора қозонни қайнатиб бўлмаганидан кейин ким давлатдан рози бўлади?!”\n(Бу хабар Озодликка 20 сентябрь куни юборилган)


ЁШ ФУТБОЛЧИЛАР БЕЛЛАШУВИ | Kagan.uz\nNo comments \_r\_n\nМустақилигимизнинг 24 йиллик байрамини ҳар бир соҳада ютуқлар билан қаршилаш халқимизга ҳос одат, гўзал анъанадир. Айниқса, ҳудудларда огохлик ва ҳушёрликни ошириш, фарзандларимизни ҳам шу йўлда тарбиялаш, уларнинг жисмоний камолотига эътибор қаратиш бугунги долзарб масалалардан биридир. Шу мақсадда чегара қўшинлари ташаббуси билан ўтказилган мини-футбол мусобақаси алоҳида аҳамият касб этади. Футболчилар таркиби ҳарбийлар ҳамда Олот ва Қоракўл туманлари ҳокимликлари, ҳуқуқни муҳофаза қилувчи ташкилотлар ходимларининг фарзандларидан бўлиши ҳам диққатга сазовардир. Шу боис 10-14 ёшли болалар ўртасида бўлиб мини-футбол мусобақалари кўпчиликнинг эътиборини жалб этди.\nМусобақанинг очилиш маросимида туман ҳокимининг биринчи ўринбосари Б.Бобоев, ҳоким ўринбосари Н.Каримов, туман ҳокимлиги ташкилий-назорат гуруҳи раҳбари В.Жўраевлар иштирок этиб, сўзга чиқдилар. Туман ҳокимининг ёш спротчиларга табригини туман ҳокимининг бош мутахассиси Б.Бешимов ўқиб эшиттирди.\nҚизғин кечган беллашувлар сўнгида “Соинқоровул” гуруҳи биринчи, “Қирлишон” гуруҳи иккинчи ва “Олот ҳокимлиги” гуруҳи учинчи ўринларни эгаллашди. Ғолибларга медаллар, махсус дипломлар ва “Камолот” ЁИҲ туман кенгашининг совғалари топширилди. Туман маданият ва спорт ишлари бўлими, 20-болалар ва ўсмирлар спорт мактаби мутасаддилари ҳам тадбирда фаол иштирок этдилар. Добавить комментарий Отменить ответ


Нукусда «Китоб олами» мажмуаси очилди\n19:48 / 27.04.2016\nБугун, 27 апрель куни Қорақалпоғистон Республикасининг маркази Нукус шаҳрида «Китоб олами» мажмуасининг тантанали очилиш маросими бўлиб ўтди.\nЎзбекистон матбуот ва ахборот агентлиги томонидан 2015 йил 2 ноябрда Тошкент шаҳрида «Китоб олами» маърифий мажмуаси очилган эди. Жорий йилдан вилоятлар ва туманларда ушбу маърифий мажмуанинг тармоқлари кенгайтирилмоқда.\nАгентлик ахборот хизматидан хабар қилинишича, Нукусдаги китоб дўкони 300 метр квадрат майдонни эгаллаган бўлиб, унда турли йўналишдаги адабиётлар стендлари ташкил этилган ва 15 минг нусхадаги китоблар ўрин олган.\nАйни вақтда Андижон, Бухоро, Наманган, Самарқанд, Фарғона, Хоразм вилоятлари марказларида «Китоб олами» мажмуалари қурилиши ишлари давом этмоқда.


Навоийда эрини болта билан жароҳатлаб, кейин ўзини осишига аёлнинг хиёнати сабаб бўлдими? / Ўзбекистон янгиликлари, энг сўнгги хабарлар\nМахсус янгиликлар 0 Шархлар 5240 кўрилди\nНавоийда эрини болта билан жароҳатлаб, кейин ўзини осишига аёлнинг хиёнати сабаб бўлдими?\nНавоий вилояти Нурота тумани Янги ҳаёт маҳалласида яшовчи аёл турмуш ўртоғини болта билан жароҳатлаб, сўнг бу қилмиши учун жавобгарликдан қўрқиб, ўзини осиб ўлдиргани ҳақида хабар берган эдик. Натижада эркак олган оғир тан жароҳатлари билан туман шифохонасига ётқизилган.\nБу воқеа нега юз берди, бунинг қандай сабаблари мавжуд? “21 аср” газетаси мухбири ушбу саволларга ойдинлик киритди.\nМақолада ёзилишича, ушбу оилада келиннинг хиёнати сабабли бир йилдан ортиқ давр мобайнида нотинчлик ҳукмрон бўлган. Уят, ор-номус ва иснодда қолган оилабоши аёлини кўчага ҳайдаган. Тўрт нафар гулдай фарзанд эса ота-онаси тирик бўла туриб, бобо ва бувиси қарамоғида қолган.\nНаҳотки, шунгача қўни-қўшни, маҳалла-куй, профилактика инспектори, ҳеч қаерда ишламайдиган, М.Шамсиеванинг уйга қачон келиб, қачон кетаётгани, кимлар билан гаплашаётганлигига қизиқмаган. Фақат ғишт қолипдан кўчгачгина, туман хотин-қизлар қўмитаси, маҳалла фаоллари, ИИБ вакиллари томонидан эр-хотинни яраштириш бўйича тўрт марта тушунтириш ўтказилган. Лекин...\n“Ўз айби билан кўчада қолган” (туман хотин-қизлар қўмитаси фикрига кўра) М.Шамсиева фуқаролик ишлари бўйича Навбаҳор туманлараро судига мурожаат қилиб, ўзи рўйхатда турган уйга киритиб қўйишни сўраган. Қарангки, бутун маҳаллада дув-дув гап бўлиб, турмуш ўртоғи ва болалари юзини ерга қаратган аёл фарзандлари баҳонасида бошпанага эга бўлишни қатъий режа қилган. Табиийки адолатли ишни суд унинг фойдасига ҳал этган. Суд қарори ижро қилиниб, аёл хонадонга киритиб қўйилган.\nШундан сўнг оилада жанжаллар янада авж олган, оқибатда мазкур мудҳиш воқеа содир бўлган.\nНавоий вилоятида 10-синф ўқувчиси жиноятга қўл урди\nНавоийда таркибида олтин зарралари бўлган қум ўғрилари ушланди


05 Haziran 2018 - 9:34 'да юкланди ва 1658 марта ўқилди.\nYazıyı paylaş "Қуръони карим ҳақиқати ва унинг қисмати"\nФикрингизга тўлиқ қўшиламан ва қўллайман бу таклифингизни Шоир ака!\nЭсингизда бўлса ер думалоқ деган олимларни, “Анал ҳақ”нинг маъносига тушунмай Аллоҳга етишган шайх Ҳаллождай валийларнинг бошига етмади бу чаламуллолар. Шукур қилинг, қўлёзмангизни ёқишни таклиф қилибди улар. Ж.Брунога ўхшатиб ўзингизни ёқишга фатво берганларида нима қилардингиз.\nҲар ибодатда дуода бўламиз Қуръони каримнинг адабий-назмий таржимасининг тезроқ дунё юзини кўришини.\nПрофессор Ахмад ҳожи Хоразмий, Буюк Британия.


Қаҳва жигарни цирроздан ҳимоя қилади — Фарғона шифокори\n12.02.2016 22.05.2017 fsh.uz\nСаутгемптон университети профессори Жулия Паркс бошчилигидаги британиялик олимлар гуруҳи томонидан ўтказилган мета-таҳлил натижалари Alimentary Pharmacology & Therapeutics журналида чоп этилди. Олимлар 1994-2015 йиллар ўртасида ўтказилган 2 мингдан ортиқ тадқиқотлар натижаларини ўрганиб, улардан жами 432 минг кишини қамраб олган 9 тажриба танлаб олинди. Натижада улар қуйидаги хулосага келишди: қаҳвани кунига икки бора истеъмол қилиш цирроз келиб чиқиш хавфини 44 фоизга, ундан ўлиш хавфини эса 50 фоизга қисқартиради. Бу жуда катта кўрсаткчидир; масалан, статинли терапия юрак-томир хасталикларига чалиниш хавфини 25 фоизгагина қисқартиради.\nҲориж тиббиёти: Канадада гриппга қарши бепул эмланади\n2016 йилдан бери Канаданинг Калгари шаҳрида доимий истиқомат қиладиган журналист, юртдошимиз Фарҳод Файзуллаев ўзининг телеграм каналида Канада ҳаёти ҳақида қизиқарли мақолалар ёзиб туради. Ана шулардан бири “гриппга қарши эмлаш” ҳақида. “Бутун ...\n← Ота-она бўлишга тайёрмисиз?\nҚизларни эрта турмушга бериш: сабаблари ва асоратлари →\n18.11.2019 fsh.uz 58\n03.10.2018 fsh.uz 455\n10.12.2019 fsh.uz 214


Олий маълумотга эга бўлмаган товламачи узоқ вақт давомида ёлғондакам адвокатлик фирмаси фаолияти юритган. 12.12.2016, Sputnik Ўзбекистон\n10:14 12.12.2016 (янгиланди: 10:18 12.12.2016)\nОлий маълумотга эга бўлмаган товламачи узоқ вақт давомида ёлғондакам адвокатлик фирмаси фаолияти юритган.\nТОШКЕНТ, 12 дек — Sputnik. Ўзбекистон ҳуқуқни сақлаш органлари сохта адвокат фирмаси очган фуқарони ҳибсга олишди, деб хабар қилмоқда Sputnik мухбири.\nОлий маълумотга эга бўлмаган 35 ёшли Азизжон Хусенов узоқ вақт давомида фуқароларга сохта нотариал ва адвокатлик хизматлари кўрсатиб келган. Хусусан, жиноятчи турли суд ишларида фуқаролар ҳуқуқларини ҳимоя қилиш учун улардан катта пул талаб қилган.\n“Тошкент вилояти МХХ ходимлари Азизжон Хусеновни пойтахт кафеларидан бирида фуқародан товламачилик йўли билан 4,5 минг $ олаётган вақтда ҳибсга олишди. Ушбу пуллар пойтахт судии ыарори билан давлат фойдасига мусодара қилинган, Қибрай туманида жойлашган уй иши бўйича қабул қилинган суд қарорига норозилик аризаси ёзиш учун олинган. Табиийки, жиноятси ҳеч қандай ҳуқуқий фаолият олиб боришни режалаштирмаган ва пулни олгандан кейин қочиб кетмоқчи бўлган”, — дейилган хабарда.\nТергов давомида Хусенов ўз айбига тўлиқ иқрор бўлди. Ушбу иш юзасидан Ўзбекистон ЖКнинг 168 ва 211 моддаларига биноан жиноий иш қўзғатилди.


ЮНEСКО ваколатхонаси раҳбари билан учрашув\n2017 йилнинг 31 март куни Ўзбекистон Республикаси Ташқи ишлар вазирлигида мамлакатимиздаги миссиясини якунлаётган БМТнинг таълим, фан ва маданият масалалари бўйича ташкилоти (ЮНEСКО) ваколатхонаси раҳбари Криста Пиккат билан учрашув бўлиб ўтди.\nЎзбекистон ва Туркманистон чегара бўйича музокараларни қайта тиклади\nЎзбекистон-Туркманистон Давлат чегарасини делимитация ва демаркация қилиш бўйича музокаралар жараёни қайта тикланди. 27−30 март кунлари Туркманобод шаҳрида Ўзбекистон ва Туркманистон Давлат чегарасини делимитация ва демаркация қилиш масалалари бўйича Ҳукуматлараро қўшма комиссия ишчи гуруҳларининг учрашуви бўлиб ўтди.\nЧорраҳаларда тўхташ чизиқлари белгилар ёрдамида акс эттирилади\nТошкент чорраҳаларига тўхташ чизиғини (5.33) англатувчи белгилар ўрнатилмоқда. 31 мартдан Тошкентнинг қоидабузарликларни қайд этиш камералари ўрнатилган чорраҳаларида «Стоп-линия» 5.33 белгиларини ўрнатиш бошланади.\nАдлия катта маслаҳатчиси Хидир Каримов беш йил муддатга Навоий вилояти прокурори этиб тайинланди. Бу ҳақда Бош прокуратура матбуот хизмати хабар қилди.\nТошкент вилоятида регби бўйича нуфузли мусобақа якунланди\nТошкент вилоятидаги “Дўстлик” стадионида регби бўйича эркаклар ўртасида Осиё чемпионатининг III дивизион баҳслари якунланди.\nОҳангаронлик ёш тадбиркор Эргашали Сулаймонов 2014 йилда "Ёш тадбиркор – элга мададкор" танловида ғолиб бўлиб, "Ипотека-банк" акциядорлик тижорат банкининг туман филиалидан 32 миллион сўмлик имтиёзли кредит олган.\nКИЧИК БИЗНЕС: ИМТИЁЗ, ИМКОНИЯТ, РАҒБАТ\nВилоятимиз тадбиркорлари ҳар йили ўтказилаётган анъанавий "Ташаббус" кўрик-танловида фаол иштирок этишмоқда. Зангиота туманидаги "Такро Осиё" масъулияти чекланган жамияти кўрик-танловнинг 2015 йилги, "Бекобод қўрғони" фермер хўжалиги эса бу йилги республика босқичида ғолиб топилди.\nЖорий йилнинг 28 март куни Ўзбекистон Республикаси Олий Мажлиси Қонунчилик палатасининг навбатдаги мажлиси бўлиб ўтди.\nЎзбекистон миллий терма жамоаси 2018 йили Россияда бўладиган жаҳон чемпионатининг Осиё саралаш мусобақаси учинчи босқичи навбатдаги турида Қатар футболчилари устидан 1:0 ҳисобида ғалаба қозонди.\nСаҳифалар: Орқага 1 ... 559 560 561 562 563 ... 594 Олдинга Барчаси